“Lubanga aye mar”—1 Jon 4:8 | Pwony me Anyama\nWi Lubele | Novemba 2015\nKWAN I LEB Acholi Albanian American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Baoule Batak (Toba) Bengali Bicol Bislama Brazilian Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Drehu Dutch Efik English (Leb Muno) Estonian Fijian Finnish Finnish Sign Language French Georgian German Grik Guarani Gujarati Gun Haitian Creole Hausa Hiligaynon Hindi Hiri Motu Hungarian Ibru Icelandic Igbo Iloko Indonesian Isoko Italian Italian Sign Language Japanese Japanese Sign Language Javanese Kannada Kazakh Kikamba Kikuyu Kinyarwanda Kirghiz Kiribati Kirundi Kisi Korean Krio Latvian Lhukonzo Lithuanian Luganda Luo Macedonian Malagasy Malay Malayalam Marathi Maya Mexican Sign Language Mixe Mongolian Moore Ndebele (Zimbabwe) Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Bolivia) Quichua (Imbabura) Romanian Runyankore Russian Russian Sign Language Samoan Sango Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swedish Tagalog Tajiki Tamil Tatar Telugu Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zande Zapotec (Isthmus) Zimbabwe Sign Language\nJehovah Obedo Lubanga ma Lamar\n“Lubanga aye mar.”—1 JON 4:8, 16.\nWER: 18, 91\nI yo ma nining ma mar pa Lubanga gudo kwede anyim pa jo ma gimito timo jami matir dok bene ma gitye luwiny?\nJehovah onyuto marre pi lubalo nining?\nKer pa Meciya obedo ka timo gin ango ma miyo ibedo ki gen ni obedo yub me mar ma Lubanga oketo pi dano?\n1. Lubanga tye ki kite mene ma pire tek loyo, dok ngec man weko itamo i kome nining?\nBAIBUL ma Jehovah ocoyo pi teko pa cwiny maleng-ngi wacciwa ni: “Lubanga aye mar.” Pe waco mere keken ni mar obedo kite acel ma pire tek ki kin kite mapol ento ni meno ‘Lubanga aye mar.’ (1 Jon 4:8) Mar obedo kite acel madit dok ma pire tek loyo. Jehovah pe tye ki mar keken ento en tye lanen maber me mar. Pud dong watye ki pwoc madit ya me ngeyone ni Ngat ma Ocweyo polo ki lobo kacel ki jami ducu makwo-ni obedo Lubanga ma lamar! Mar aye weko en timo jami ducu.\n2. Mar pa Lubanga miniwa gen ango? (Nen cal ma tye i pot karatac man.)\n2 Jehovah tye ki cwiny me kica ki mar i kom cwecce. Mar ma en tye kwede piwa miniwa gen ni yubbe pi dano wang ma ocobbe i yo ma pud dong ber loyo. Adwogine bikelo yomcwiny madit bot jo ducu ma gitye i te locce. Me labolle, pi mar ma Jehovah tye kwede, en “otyeko moko nino ma en bingolo iye kop i kom dano ducu ma i lobo i kit ma atir, kun dong oyero dano ma myero ongol kop ma ka-kare,” Yecu Kricito. (Tic 17:31) Watye ki gen ni ngolo kop man wang ma otimme. Ngolo kop man bikelo anyim mamwonya mari nakanaka pi jo ma gimito timo jami matir dok bene gitye luwiny.\nGIN MA TEKWARO PA DANO NYUTO\n3. Ka Lubanga onongo pe maro dano, itamo ni kwo onongo bibedo nining?\n3 Go kong kit ma kwo onongo bibedo kwede ka Lubanga pe maro dano. Dano onongo gibimedde ki loyo luwotgi pienni nongo Catan Larac-ci, lubanga ma pe lamar dok ma cwinye col-li aye doro jami ducu ma gitimo. (2 Kor. 4:4; 1 Jon 5:19; kwan Niyabo 12:9, 12.) Man nyuto ni anyim pa dano onongo bibedo marac dok malik adada labongo mar pa Lubanga.\n4. Pingo Jehovah oye ni kijem i kom locce matir?\n4 I kare Larac-ci tye ka jemo i kom twero me loc pa Jehovah, en obwolo lunyodowa mukwongo me jemo bene. Man te lokke ni Catan onongo tye ka wacci locce bibedo ber loyo pa Jehovah, Lacwecwa. (Acak. 3:1-5) Kadi bed ni Jehovah oweko Catan ni kong olo lobo me moko ka lokke-ni tye ada, ento en oweko pi tutunu. Pi ryekone madit, Jehovah omiyo kare muromo me nyutone atir ka maleng ni loc mo keken pe twero kelo adwogi maber kono ka locce keken. Deno can malit ma dano guwok ki iye nicakke wacon moko ni dano nyo Catan pe gitwero loyo loc i yo maber kit ma mitte kikome.\n5. Jami ma obedo ka timme ite kwaro pa dano moko gin ango?\n5 Pi mwaki 100 mukato angec, dano makato milion 100 kulu guto i lweny mapol ma lobbe mapat pat gulwenyo. I kareni, lobo tye ka balle medde ameda. Man aye gin ma Lok pa Lubanga owaco wacon ni bitimme “i kare me agikki” me lobo man pien “jo maraco ki jo ma lugoba gibimedde ki bedo marac makato kare.” (2 Tem. 3:1, 13) Jami ma gubedo ka timme i tekwaro pa dano gimoko labongo akalakala lok ma kicoyo i Baibul, ma waco ni: “Ai Rwot [Jehovah], angeyo ni dano pe loyo kwone kene nio i agikkine; pe tye ngat mo ma tye ki twero me loyo kwone.” (Jer. 10:23) Jehovah pe ocweyo dano ki kero nyo twero me bedo ka lone kengi labongo en.\n6. Pingo Lubanga oye ni jami maraco myero omedde?\n6 Medo i kom meno bene, me nyutone ni loc pa dano konye pe, Lubanga oweko ni jami maraco myero kong omedde pi kare mo me moko ni en keken aye etwero loc pi naka. Man tye caden ma moko labongo gung cwiny ni loc pa Lubanga keken aye keliwa adwogi maber. I kare me anyim, Lubanga bijwayo tim maraco ducu medo ki jo ma gikelo. I nge meno, ngatti mo keken ma ocako pyem pi dit wiye i kom loc me mar ma Lubanga loyo kwede ki dano, ci en bicamo anywarne pien Jehovah pe dong biye kodi pyem ma kit meno. En bijwero lujemo ma kit meno oyotoyot adada dok en bitic ki jami ma obedo ka timme i tekwaro pa dano macalo caden, kun pe dong biye ni lujemo magi dok gucak timo jami maraco.\nJEHOVAH ONYUTO MARRE NINING?\n7, 8. I yo macalo mene ma Jehovah onyuto kwede ki marre madit?\n7 Jehovah onyuto marre madit-ti i yo mapol mapat pat. Me labolle, nen kong kit ma en ocweyo kwede polo ki lobo i yo me aura. Tye yogo nyo yago bilion ki bilion mapol ata, ma yogo acel acel tye ki lakalatwe kacel ki jami ma gitye i dan polo bilion mapol adada. I Yogo me Lakalatwe, tye iye ceng, dok labongo ceng pe tye gin mo keken ma twero kwo i lobo kany. Jami magi weng ginyuto ni Lacwec tye dok en tye ki kite mapol mapat pat calo teko, ryeko, ki dong mar. Ada, “Cakke i kare ma giketo lobo, kit pa Lubanga ma onongo pe nen dong onen, kun gingeye i jami ducu ma en otiyo, en aye tekone ma pe gik, ki dit ma en Lubanga tye kwede.”—Rom. 1:20.\n8 I lobo kany, Jehovah ocweyo jami ducu ma mitte wek cwecce gukwo. Pi dano, en ocweyo paradic mamwonya dok ocweyo adamgi kacel ki komgi labongo roc wek gukwo pi naka. (Kwan Niyabo 4:11.) Medo i kom meno, “en miyo cam bot gin makwo ducu, pien mar mere ma pe lokke bedo nakanaka.”—Jab. 136:25.\n9. Mapat ki mar, Jehovah i kine mukene winyo nining ki dok pingo?\n9 Kadi bed Jehovah onyuto ni etye Lubanga ma lamar, ento en bene onyuto ni edag gin marac. Me labolle, Jabuli 5:4-6 oloko i kom Jehovah ni: “In pe Lubanga ma cwinye bedo yom pi tim maraco . . . idag lutim maraco ducu.” Dok bene omedo ni: “Rwot [Jehovah] icayo jo ma gin lutim bwami ma gineko dano kun gin lubwola kwede.”\nAGIKKI ME TIM MARACO DONG COK\n10, 11. (a) Gin ango ma Jehovah bitimone i kom jo maraco? (b) Mot ango ma Jehovah bimiyone bot jo ma gin lugen?\n10 Pien en Lubanga ma lamar dok dag tim maraco, Jehovah oketo yub me jwayo jami maraco ki i lobo kacel ki polo ka nongo pyem ma kikelo i kom twero me locce-ni kicobo kit ma en mito kwede. Lubanga ocikke ni: “Lutim maraco gibityekogi woko; ento jo ma gigeno Rwot [Jehovah] gibicamo lobo. Odong kare manok, ci dano marac dong bibedo pe matwal; . . . lukwor pa Rwot [Jehovah], gibito gitum woko macalo lum i olet dyang, gibiduny woko calo yito ma duny.”—Jab. 37:9, 10, 20.\n11 Ki tungcel bene, Lok pa Lubanga ocikke ni: “Jo ma kitgi atir gibicamo lobo, dok gibibedo iye matwal.” (Jab. 37:29) Jo magi ma kitgi atir-ri ‘gibibedo ki yomcwiny pi kuc madwong ma gibilimo.’ (Jab. 37:11) Gin man wang ma otimme pien Lubangawa ma lamar-ri pol kare timo jami me cobo miti pa luticce ma lugen bote. Baibul wacciwa ni: “En bijwayo pig wanggi woko ducu. To bene dong bibedo pe, kadi kumo nyo koko, nyo arem, pien gin macon dong ducu gurwenyo woko matwal.” (Yabo 21:4) Anyim mamwonya pud dong tye ka kuro jo ma gitye ki pwoc pi mar pa Jehovah dok giye ni en Lalocgi!\n12. Anga ma kiromo wacone ni obedo “dano ma pe ki bal mo”?\n12 Lok pa Jehovah waco ni: ‘Nen dano ma pe ki bal mo, dok inen dano ma cwinye atir; en bibedo ki kuc i anyim. Ento jo ma lubalo gibityekogi woko liweng; ki jo maraco bene gibijwerogi woko.’ (Jab. 37:37, 38) “Dano ma pe ki bal mo” bedo ki ngec i kom Jehovah gin ki Wode dok timo miti pa Lubanga labongo dic. (Kwan Jon 17:3.) Ngat ma kit meno tero lok ma i 1 Jon 2:17 calo gin ma pire tek, ma wacci: “Lobo tum woko ki mitine ducu; ento ngat ma tiyo gin ma Lubanga mito ri nakanaka.” Ka agikki me lobo man woto ki nyiko cok, Lokke cuko cwinywa ni “kur [gen] Rwot [Jehovah], dok ilub cikke.”—Jab. 37:34.\nKIT MA LUBANGA ONYUTO KWEDE MAR MADIT\n13. Jehovah onyuto mar madit nining pi dano ma gin lubalo?\n13 Kadi bed ni watye ki roc, wan pud waromo ‘lubo cik pa Jehovah.’ Watwero bene bedo ki wat macok ki Jehovah pien en tye ki mar madit i komwa. En omiyo Yecu Kricito me to macalo ginkok wek oyab yo bot jo ducu ma gin luwiny me bedo agonya ki i bal kacel ki to ma gulako ki bot Adam. (Kwan Jo Roma 5:12; 6:23.) Jehovah oketo genne ducu i kom Wode acel keken ma ocweyo en kikome, ma obedo lagen bote ki i polo pi mwaki mapol ata-ni. Macalo Wego ma lamar, Lubanga iye owang adada ma lubbe ki kit ma kitero kwede ki Yecu i yo marac i kare ma en tye i lobo kany. Ento, Yecu obedo lagen kun ilo malo twero me loc pa Lubanga dok onyuto ni dano ma pe ki roc romo gwoko gennene bot Jehovah kadi bed ni tye i kwo matek.\nPi marre, Lubanga ocwalo Wode i lobo (Nen paragraf me 13)\n14, 15. Gin ango ma to pa Yecu otimo pi dano?\n14 Yecu ogwoko gennene dok oilo malo twero me loc pa Jehovah i kare ma tye i atematema magwar dok obedo lawiny bot Wonne nio wa i to. Omyero wabed ki pwoc madit pien pi tone, Yecu bene oculo wel ginkok ma mitte me koko dano ki i bal kacel ki to dok man oyabo yo botwa wek wanong kwo ma pe tum i lobo manyen ma Lubanga ocikke me kelone. Lakwena Paulo oloko i kom mar ma Jehovah gin ki Yecu gunyuto ma lubbe ki ginkok-ki kun waco ni: “I kare ma yam pud wagoro, ma kare dong oromo, Kricito oto pi dano ma pe gilworo Lubanga. Kadi pi ngat ma kite atir, bedo tek twatwal bot dano mo me to pire. Gwok nyo ka obed dano ma kite ber, ngat mo twero diyo cwinye me to pire. Ento Kricito yam oto piwa i kare ma pud wan lubalo; meno nyuto kit mar ma Lubanga marowa kwede.” (Rom. 5:6-8) Lakwena Jon ocoyo ni: “Gin ma yam onyuto marre botwa en ene, Lubanga ocwalo Wode acel keken i lobo wek omi wabed kwo pire. Man en aye mar, pe ni wan wamaro Lubanga, ento en aye omarowa, ci ocwalo Wode me bedo gin me kwanyo bal woko ki i komwa.”—1 Jon 4:9, 10.\n15 Ma lubbe ki mar Lubanga tye kwede pi dano, Yecu owaco ni: “Lubanga con omaro lobo [dano ma myero kikokgi] kumeno, omiyo iye Wode acel keken, wek dano ducu ma ye en owek to, ento obed ki kwo ma pe tum.” (Jon 3:16) Mar ma Lubanga tye kwede pi dano dit mada, ma man pe ogenge i kom timo jami mabeco bot dano kadi bed ni onongo kelo bote arem cwiny. Marre ri nakanaka. Wabijenge i kom marre kare ducu. Paulo ocoyo ni: “Angeyo ada ni, kadi to, kadi kwo, kadi lumalaika, kadi luloc, kadi gin ma tye i kare man, kadi gin ma mito bino, kadi teko, kadi gin ma tye malo, kadi gin ma tye piny, kadi ki gin mo keken i kom ginaketa ducu, pe bibedo ki twero mo me pokowa woko ki i kom mar pa Lubanga ma tye i Kricito Yecu Rwotwa.”—Rom. 8:38, 39.\nKER PA LUBANGA TYE KA LOC I KARENI\n16. Ker pa Meciya obedo gin ango, dok Jehovah omiyo twero me loyo Ker meno bot anga?\n16 Ker pa Meciya, ma obedo gamente pa Lubanga-ni tye gin mukene ma moko ni Jehovah maro dano. Jehovah dong oweko ni Wode aye olo gamente man, pien Yecu Kricito maro dano dok opore me bedo laloc. (Car. 8:31) Ka kicerogi, jo 144,000 ma gibiloc kacel ki Yecu-ni gibicito ka loc i polo ma nongo gitye ki ngec muromo pienni kong gukwo macalo dano i lobo kany. (Yabo 14:1) Kerri obedo wi lok madit ma Yecu obedo ka pwonyone dok en opwonyo lupwonnyene me lega ni: “Wonwa ma tye i polo, giwor nyingi maleng. Ker meri obin; giti gin ma imito i lobo kit ma gitiyo i polo.” (Mat. 6:9, 10) Watye ka kuro cobbe pa lega meno, ma man bibedo i kare ma nongo Ker pa Lubanga bikelo mot mapol bot jo ma gin luwiny!\n17. Apokapoka ango ma tye i kin loc pa Yecu ki loc pa dano ma lubalo-ni?\n17 Apokapoka madit adada tye i kin loc pa Yecu ka iporo ki loc pa dano, loc pa dano oweko lwak dano milion mapol ata guto i lweny mapat pat. Yecu tamo pi jo ma en loyogi dok nyuto kit mamwonya pa Lubanga, tutwalle mar. (Yabo 7:10, 16, 17) Yecu owaco ni: “Wubin bota, jo ducu muol ki ma yec onurowu, ci abimiyo wuywe. Wuting yatta, ci wupwony kita, pien an awor, dok amwol bene i cwinya, mumiyo wun bene wubilimo yweyo i cwinywu. Pien yatta yot, ki yecca bene pe pek.” (Mat. 11:28-30) Man pud dong miniwa gen madit ya!\n18. (a) Ngo ma Ker pa Lubanga obedo ka timone nicakke i kare ma kiket kwede? (b) Gin ango ma wabinyamo i pwony ma lubo man?\n18 Baibul nyuto ni Ker pa Lubanga ma tye i polo-ni kiketo i kare ma Yecu ocako loc i 1914. Nicakke i kare meno, kibedo ka coko kacel jo ma gibiloc kacel ki Yecu i polo kacel ki “lwak dano mapol ata” ma gibiwot ki i agikki me lobo man ci gidonyo i lobo manyen ma Jehovah ociko pire. (Yabo 7:9, 13, 14) I kareni, lwak dano mapol ata-ni welgi rom mene? Gin ango ma Lubanga mito ni gutim? Pwony ma lubo man bigamo lapeny magi.\nCOVER SUBJECT Lubanga Neno Lweny Nining?\nCOVER SUBJECT Kit ma Lubanga Onongo Neno ki Lweny i Kare pa Jo Icrael\nCOVER SUBJECT Kit ma Lubanga Onongo Neno ki Lweny i Cencwari me Acel\nCOVER SUBJECT Kit ma Lubanga Neno ki Lweny i Kareni\nPwony Latinni me Tic pi Jehovah\nPwony Latinni me Mwaka Apar ki Wiye me Tic pi Jehovah\nTika ‘Imaro Lawoti Macalo Imarre Keni’?\nMwaka Miya Acel i Te loc me Ker pa Lubanga!\nText Yero Bukke me kompiuta me akwanya WI LUBELE Lubanga Neno Lweny Nining?\nLubanga Neno Lweny Nining?\nWI LUBELE Lubanga Neno Lweny Nining?


Ejekiel 31 ACO85 - I nino dwe acel, dwe me adek, i - Bible Search\nEjekiel 30 Ejekiel 32\nCan ma bipoto i kom Parao kacel ki jone\n1I nino dwe acel, dwe me adek, i mwaka me apar wiye acel, Rwot oloko kweda. Owacci, 2“Wod pa dano, wac bot Parao kabaka me Ejipt ki bot lwakke ni,\n“In mono giporo ditti ki dit pa aŋa?\n3Nen, abipori ki yat cedar me Lebanon,\nma jaŋe oluk dok tipone bene calo buŋa,\nma odoŋo mabor adada,\nwiye kikome bor oo wa i kin pol.\n4Pii onoŋo tye omiyo yat meno odoŋo,\ndok bene obedo ka cwinyo pii ma tye i te ŋom.\nGibedo ka onyo pil i kabedo ka ma onoŋo yat tye ka doŋo iye,\nka gumiyo ora kulu-gu gumol,\npiine ocito i te yadi ducu ma i buŋa.\n5En aye mumiyo yatte odoŋo woko mabor\nma okato yadi ducu ma gidoŋo i buŋa woko;\njaŋe odoŋo maboco dok mapek,\npi pii mabup ma onoŋo tye i pote.\n6Winyo ducu me polo gigero odigi i jaŋe;\nki lee tim ducu ginywalo litinogi i te tipone,\ndok rok madito me wi lobo ducu giywe i te tipone.\n7Onoŋo nen maber mada i ditte,\nki i boco me jaŋe ducu;\npien lwite odonyo piny i ŋom ka ma pii mabup tye iye.\n8-Yadi cedar ma gudoŋo i poto pa\nLubaŋa pe gitwero pyem kwede,\nkadi ki yadi ma gudoŋo maboco\nbene pe gitwero poro kwede.\nPe tye yadi ma komgi pwot\nma giporo ki jaŋe wacel.\nPe tye yat mo i poto pa Lubaŋa\nma onoŋo nen ber calo eno\n9Aketo obedo ma nen maber,\nma jaŋe ojany woko i kabedo ducu.\nYadi ma i Eden ducu doŋ nyeko omakogi woko i kome,\ngin yadi ma onoŋo yam gitye i poto pa Lubaŋa-ni.”\n10“Pi meno, Rwot Lubaŋa owaco kuman ni, Kit macalo yat meno odoŋo mabor, wiye oo wa i kin pol, ka doŋ ocako wakke ki i cwinye pi berre-ni, 11mumiyo an doŋ akwero yat meno woko, am iyo woko bot laloc me rok mukene. En bitic ki yat man i kit yo ducu ma lubo rac kite. 12Lurok, ma gin jo mager adada ma gikato rok mukene ducu, gibitoŋo yat meno gireto woko i ŋom ka doŋ giweko kunnu. Jaŋe bipoto i wi godi ki i nota ducu, ci gibitur woko lirum i dye kulu ma gimol i lobo ducu. Mumiyo jo ducu ma gibedo i wi lobo gibia woko ki i te tipone giweko yat meno. 13Winyo bibino gibedo i kom yat mupoto-ni, ki lee tim bene gibibedo ka wot ki i wi jaŋe mutur-ri. 14Man ducu bitimme wek yadi ducu ma gidoŋo ka ŋet pii pe gudoŋ maboco twatwal, dok bene pe wigi oo wa i kin pol, wek yat mo ki i kin yadi ducu ma cwiyo pii pe odoŋ maboco calo gin. Gin ducu mere gin luto keken calo dano, ma ka guto myero gudony piny i lyel i lobo pa jo muto ka ribbe ki jo muto ma tye kunnu.”\n15Rwot Lubaŋa owaco kuman ni, “I nino ma yat meno doŋ odonyo piny i lobo pa jo muto, abimiyo pii ma tye ii te ŋom ume ci kumo pire. Abijuko kulu madoŋo-gu woko ducu, miyo ora kulu ducu doŋ pe bimol kato woko, Pi yat meno abimiyo piny cido woko i kom got Lebanon ci amiyo yadi ducu ma doŋo i buŋa two woko. 16I kare ma abicwalo en kwede me cito i lobo pa jo muto, mor me potone keken bimiyo rok ducu yeŋŋe, Yadi ducu me Eden, ki yadi ducu me Lebanon ma gibeco adada, ki yadi ducu ma gicwiyo pii, gibikweyo cwinygi i lobo ma tye piny. 17Gin bene gibicito piny kacel kwede, me bedo ki jo ma yam doŋ gityeko nekogi woko i lweny-nyi, Iyo, jo ducu ma gitye i kin lurok ma yam gibedo i te tipone gibito.\n18“Yat ma giloko i kome-ni en aye kabaka me Ejipt ki lwakke ducu. Kadi bed yadi me Eden onoŋo pe gitye kit meno i deyo ki i bocogi, gibikelo in ibedo kacel ki yadi me Eden idonyo i lobo ma tye piny; ci ibiribbe ki jo ma pe gilirogi dok ki jo ma yam ginekogi i lweny.” Man Rwot Lubaŋa ma owaco.


2 Camuel 17 ACO85 - Akitopel dok owaco bot Abcalom ni, - Bible Search\n2 Camuel 16 2 Camuel 18\n2 Camuel 17\nKucai obalo tam me ryeko pa Akitopel\n1Akitopel dok owaco bot Abcalom ni, “Wek ayer dano alip apar wiye aryo, wek an kikoma acak wot me lubo kor Daudi tin, i dyewor. 2Abio bote ma noŋo pud ool woko, ma tamme bene goro; wek atugi baŋo kome woko, ci jo ma gitye bote ducu gibiriŋo woko. Abineko en kabaka keken, 3ci abidwoko lwak ducu boti, macalo nyako ger ma bino paco bot cware, Tye dano acel keken ma imito neko, ci lwak ducu gibibedo ki kuc.” 4Tam meno me ryeko oyomo cwiny Abcalom ki ludoŋo pa jo Icrael ducu.\n5Abcalom dok owacci, “Wulwomja Kucai La-arki bene, wek wawinyu bene gin ma en biwaco.” 6Ka gilwoŋo Kucai, obino bot Abcalom, ci Abcalom owacce ni, “Akitopel owaco kuman kuman, wabitic ki kit tamme-ni? Ka pe, ci in iwaci.” 7Kucai owaco bot Abcalom ni, “Tam ma Akitopel okeloni pe ber.” 8Kucai dok omedde ki lokke ni, “In iŋeyo maber ni, woru ki jone ducu gin lulweny matego, gin gitwoni ma lugero magwa, macalo ŋuu ma ger pi litinone ka gimako i tim. Dok pud amedo ni, woru oyita lweny, en pe twero buto ki lwak kacel i dyewor. 9Nen ba, kadi wa kombeddi en tye mukanne woko i bur kaikene, nyo i kabedo mo kunnu. Ka ce owinnye ni jo mogo ginekogi woko ki i lweny mukwoŋo-ni, ka dano mo owinyo biwacci, gibedo ka neko dano ma gubedo ka lubo kor Abcalom. 10Ci kadi bed dano mo yam oteka lweny, ma cwinye nwaŋ macalo cwiny labwor, cwiny me lworo bimiyo kome to woko lirut; pien jo Icrael ducu giŋeyo ni woru oyi ta lweny, ki jone ma gitye bote ducu gin oteka lweny. 11Ento an amiyo tamma kit man ni, wek jo Icrael ducu gucokke boti, cakke ki i Dan nio wa i Beer-ceba, wek gubed mapol ma rom ki kweyo ma i dog nam, in kikomi bene icit kwedgi ka lweny. 12Kit meno miyo wabipoto i kome ki i kabedo mo ma kome binoŋŋe iye, ci wabicorre i kome macalo toyo ma poto luk i ŋom: ci en kikome ki jo ducu ma gitye kwede ŋatti mo acel i kingi pe bibwot. 13Ka ce oriŋo woko odonyo i gaŋ mo, ci jo Icrael ducu gibikelo tol girumo ki gaŋ meno, gicako ywayo gicoro woko wa i nota; kadi wa kidi laliŋliŋ mo pe gibinoŋo mudoŋ kunnu.” 14Ci Abcalom ki lwak ducu ma i Icrael gugamo ni, “Tam ma Kucai La-arki omiyo-ni aye ber makato pa Akitopel.” Pien onoŋo Rwot yam doŋ oketo ni, gibibalo te tam pa Akitopel woko kadi bed ber twatwal, ka wek Rwot oket can mapek i kom Abcalom.\nGimiyo ŋec bot Daudi ci obwot woko\n15Lacen Kucai dok otito lok bot ajwaka Jadok ki Abiatar ni, “Akitopel onoŋo omiyo tam me ryeko bot Abcalom ki Ludoŋo pa jo Icrael kuman; ki an bene dok amiyo tamma kuman. 16Kombeddi doŋ wucwal kwena oyotoyot bot Daudi wutitte ni, tin pe dok obut i waŋ wat ma i tim, ento oa woko oyoto okat wa loka ca, wek pe mony omak kabaka ki jo ma en tye kwedgi onekgi woko ducu.” 17I kare meno onoŋo Yonacan ki Akimaj gubedo ka kuro lok i En-rogel. Kunnu aŋeca mo wirre iye jwijwi ka tero lok botgi, ka gikwano lokke gitero gitito bot Daudi; ento gigwokke ma komgi pe nen ka gidonyo i gaŋ. 18Ento latin awobi mo waŋe ocob i komgi ci onenogi, ocito otito pigi bot Abcalom. Gin aryo ducu gurune gucito i paco pa dano mo ma i Bakurim ma onoŋo tye ki waŋ itte i dyekalle, ci gudonyo gulutte iye. 19Dakone otiŋo laum dog waŋ it opeto oumo ki wiye, ka okelo kai omoyo i wiye; pe tye dano mo ma ŋeyo. 20Ka lutic pa Abcalom gubino ci gudonyo i gaŋ meno bot dako, ci gupenye ni, “Akimaj ki Yonacan gitye kwene?” Dako-nu owaco botgi ni, “Doŋ gityeko kato nota ora ma pii tye iye-ni woko.” Ka gubedo ka yenyo korgi ci pe gumedo ki noŋogi, lacen gudok woko cen i Jerucalem.\n21Ka jo-nu doŋ gucito, ci Akimaj ki Yonacan gukato woko ki i waŋ it, gucito gutito lok ducu bot kabaka Daudi, Guwaco bote ni, “A woko ki kany oyot wek iŋol kulu ikat loka ca; pien Akitopel aye omiyo tamme kit man kun mi yo tamme i komi.” 22Daudi otugi a malo cut, kacel ki lwak ducu ma gitye kwede, ci guŋolo loka kulu Jordan, Kwarpiny pe tye dano acel mo ma odoŋ ma pe oŋolo loka kulu Jordan.\n23Ka Akitopel oneno ni tamme me ryeko-ni pe giye lubone, otweyo kom bedo i wi kanane, oito i wiye oriŋo kwede i gaŋŋe. Ka oyubo ode ducu maber, ci ocito odene woko, ci oto woko cut, giyiko i lyel pa wonne.\nDaudi obedo i Makanaim\n24Daudi ocito i Makanaim. Ci Abcalom oŋolo loka kulu Jordan kacel ki jo Icrael ducu. 25I kare meno onoŋo Abcalom oketo Amaca aye dok obedo ladit ma lawimony ma ka Joab. Amaca aye wod pa laco mo ma nyiŋe Itra ma La-icmael, ma onyomo Abigal nya pa Nakac, ma lamin Jeruya ma min Joab. 26Jo Icrael kacel ki Abcalom gugony i lobo Gilead.\n27Ka Daudi obino i Makanaim, ci Cobi wod pa Nakac ma gaŋgi Raba, gaŋ pa jo Ammon, ki Makir wod pa Amiel ma gaŋgi Lo-debar, ki Baŋilai ma jo Gilead ma gaŋgi Rogelim, 28gukelo ki tanda buto mapol, ki becengu, agulu-gu, ŋano bel cayiri, moko kwon, bel ma gicelo, muraŋa ki nor-gu, 29moo kic, cak lukulu, romi, cak mutwo ma giyubo ki cak dyaŋ, ci gumiyo bot Daudi ki lwak ke wek gucam, pien gutamo ni kec obedo ka neko lwak, omiyo komgi oloc woko, orwo ii bene onekogi i tim.


Jo Epeco 1 ACO85 - Waraga man oa ki bot Paulo ma en - Bible Search\nJo Galatia 6 Jo Epeco 2\nJo Epeco 1\n1-Waraga man oa ki bot Paulo ma en lakwena pa Kricito Yecu pi mit pa Lubaŋa.\nBot jo pa Lubaŋa ma tye i Epeco, ma gin aye jo ma genne i Kricito Yecu:\n2Lubaŋa Wonwa ki Rwot Yecu Kricito omiwu kica ki kuc.\nGum me cwiny ma gimiyo bot jo ma tye i Kricito\n3Myero gipwo Lubaŋa, Won Rwotwa Yecu Kricito, pien i Kricito doŋ omiyowa kit gum me cwiny ducu ma tye i polo.\n4En oyerowa wa con i Kricito ma pud peya ocako keto lobo, wek wabed jo maleŋ i nyime laboŋo bal mo i komwa pi mar mere. 5Lubaŋa pi mitte kene onoŋo doŋ oyubo con ni wan myero wadok litinone pi tic pa Yecu Kricito. 6En otimo man wek wapak motte me kica me deyo madit ma en omiyo ki wan pi Wode ma emaro. 7-Pi remo me to pa Wode ma ocwer piwa, doŋ gikokowa woko, giweko balwa, kit macalo lonyo me kicane dwoŋ kwede, 8ma en omiyo botwa madit lawaŋacel, Pi ryekone ki pi niaŋŋe ducu, 9en doŋ omiyo waŋeyo muŋ me mit mere, kun lubo yub maber ma ceŋ en oyubo me cobo i Kricito. 10Yub pa Lubaŋa ma en bicobo ka karene oromo, en aye me coko jami ducu ma tye i polo ki i wi lobo, ki ribogi woko kacel i Kricito.\n11Pien jami ducu tine kun lubo tam pa Lubaŋa ki mitte. En oyerowa i Kricito pi tamme, wek wan wabed jone, kun onoŋo yam en doŋ oyubo woko con ni, 12wan Lujudaya ma wan aye jo mukwoŋo bedo ki gen i kom Kricito, myero wami dano gupak deyo pa Lubaŋa. 13Oyero wun Lurok bene ma wutye i Kricito, ma yam wuwinyo lok ada, ma en aye lok me kwena maber me larrewu. Wun wuye en, en mumiyo gimiyowu Cwiny Maleŋ ma con Lubaŋa ociko pire-ni, wek obed macalo lanen ma mere ma doŋ giketo i komwu. 14En aye gin ma gijeŋo ma nyuto ni wabinoŋo gin ducu ma Lubaŋa oyubbe me miyo botwa i kare ma Lubaŋa bikoko jone kikome, ma bimiyo dano gipako deyone matek.\nLega pa Paulo bot Lubaŋa\n15Pi lok man, cakke ma awinyo pi niyewu i kom Rwotwa Yecu, ki pi mar ma wumaro kwede jo pa Lubaŋa ducu, 16omiyo pe akeŋ pwoyo Lubaŋa piwu, kun alwoŋo nyiŋwu bene i legana. 17Alego Lubaŋa pa Rwotwa Yecu Kricito, Lubaŋa Won deyo, wek omiwu cwiny me ryeko, dok bene onyutwu ŋec i kome kekene. 18Dok bene alego ni en omeny tamwu, wek wuniaŋ i kom gen ma en olwoŋowu iye, ki i kom mot me lonyo ki deyo madwoŋ ma en miyo bot jone wek obed megi matwal. 19Alego bene wek wuniaŋ i kit ma tekone madwoŋ twatwal ma pe pimme-ni tye ka tic kwede i iwa, wan jo ma waye Yecu. Man rom aroma ki tic madit me twer ma en tye kwede, 20-ma ceŋ ocero kwede Kricito ki i kin jo muto, ka okete obedo i kabedo me deyo ka ŋete tuŋ acuc i polo.\n21En doŋ tye malo, loyo kit loc ducu ki twero ki teko ki dito ducu ma tye i polo, ki nyiŋ mo ma oywek i lobo me kare man ki i lobo me kare ma bibino-ni bene. 22--Lubaŋa doŋ oketo jami ducu i te twer pa Kricito wek olo, dok omiye bot lwak jo muye en wek en obed macalo wic, kun loyo jami ducu maber. 23Lwak jo ma guye Yecu gin aye kom Kricito, ma miyo en opoŋ otum maber woko licwic, kun Kricito bene opoŋ i jami ducu ma i kabedo ducu.


Niyabo 17 ACO85 - Lacen lamalaika acel i kom lumalaika - Bible Search\nNiyabo 16 Niyabo 18\nDako ma lakwele marac\n1-Lacen lamalaika acel i kom lumalaika abiro ma onoŋo gitye ki atabo abiro-ni obino bota owacca ni, “Bin wek anyutti kop ma doŋ giŋolo i kom dako ma lakwele marac, ma bedo i wi pii mapol-li. 2-Luker me wi lobo ducu gutimo kwede abor, kadi wa jo ma bedo i lobo ma gumer ki koŋo vino me tim me aborre-ni.” 3-Cutcut lamalaika otiŋa otera i tim, kun onoŋo Cwiny Maleŋ oyuto tamma woko, ci aneno dako mo ma obedo i wi lee mo makwar, ma gicoyo nyiŋ mogo i kom lee-nu ma nyuto cac i kom Lubaŋa; coc meno oromo kome ducu, lee-nu onoŋo wiye tye abiro ki tuŋe tye apar. 4-Dako-nu oruko boŋo ma obedo lamar lamar ki makwar, ma odeyo kome ki jabu, ki kidi me wel, ki tiko matar me wel-gu, kun omako kikopo jabu i ciŋe ma opoŋ woko ki gin ma dano kwero, ki cilo me timme me abor-ri. 5I tur nyime gicoyo iye nyiŋ mo ma te lokke obedo me muŋ, ni, “Babilon madit, megi mon ducu ma gin malaya, ki jo ducu ma gitimo tim me kwer.” 6Aneno dako-nu omer woko ki remo pa jo pa Lubaŋa, dok bene ki remo pa lucaden pa Yecu ma ginekogi.\nKa doŋ anene ci abedo ki ur madit twatwal. 7Ento lamalaika owacca ni, “Piŋo iuro? Abititti lok me muŋ pa dako-nu, ki pa lee ma dako obedo i wiye, ma wiye tye abiro ki tuŋe tye apar-ri. 8-Lee ma ineno-ni onoŋo yam tye, ento kombeddi doŋ pe, bilor piny i bur ma tere pe gik, doŋ cito rwenyo woko matwal. Doŋ jo ma bedo i lobo ma yam pe gicoyo nyiŋgi i buk me kwo cakke i acakki piny gibiuro mada me neno lee-nu, pien yam con tye, kombeddi doŋ pe, ento bidwogo. 9Lok man mito tam ki ryeko. Wiye abiro-gu obedo godi matino abiro ma dako ca obedo iye. 10Gin bene gubedo luker abiro ma jo abic i komgi doŋ gupoto woko, acel tye, ento acel mukene peya obino. Ka obino, myero koŋ ori pi kare mo manok keken. 11Ento lee ma yam tye ca, ma kombeddi doŋ pe-ni, en kabaka me aboro, ento en ŋat acel i kin jo abiro ca, dok bicito woko ci rwenyo matwal. 12-Doŋ tuŋ lee apar ma ineno ca gin aye luker apar ma peya gulimo twero me loc, ento myero gulim twero me loc macalo luker pi cawa acel, kacel ki lee ca bene. 13Jo magi onoŋo yam tamgi tye acel, ci gumiyo twerogi ki ditogi woko bot lee ca. 14Jo-nu biero mony i kom Latin romo, ento Latin romo bitayogi woko, pien Rwot pa rwodi, ki Kabaka ma loyo luker ducu, dok jo ma tye bote aye jo ma gilwoŋogi, ma giyerogi ma gin jo ma genne.”\n15Dok owacca ni, “Pi madwoŋ ma i kulu ma ineno ca, ka ma dako ma lakwele obedo iye-ni, magi aye gin dano ma i wi lobo, ki lwak rok ducu ki leb-gu ducu. 16Doŋ tuŋ lee apar ma ineno ca, gin kacel ki lee gibikwero dako-nu ma lakwele-ni woko; gibitenye ata kun giweke doŋ munero, gibicamo riŋo kome ci giwaŋo woko ki mac. 17Pien Lubaŋa aye ma oketo mit man i cwinygi, wek gucob tamme kun gibedo ki cwiny acel, ka wek doŋ gumi twerogi bot lee ca, nio waŋ ma lok ma Lubaŋa owaco ocobbe kakare. 18Dako ma ineno ca en aye gaŋ madit ma tye ka loyo luker ducu me wi lobo.”


1 Jo Korint 14 ACO85 - Wuket mar aye obed tamwu mukwoŋo - Bible Search\n1 Jo Korint 13 1 Jo Korint 15\n1 Jo Korint 14\nDumo leb mapatpat ki tito lok pa Lubaŋa\n1Wuket mar aye obed tamwu mukwoŋo ma pire dit; wuket cwinywu bene me noŋo mot ma Cwiny Maleŋ miyo, makato ducu mot me tito lok pa Lubaŋa. 2Pien dano ma dumo leb mapatpat pe loko ki dano, ento noŋo loko ki Lubaŋa. Ŋat mo ma niaŋ i lokke pe, pien noŋo en tye ka loko muŋ me Cwiny Maleŋ. 3Ento dano ma tito lok pa Lubaŋa loko ki dano kun doŋo niyegi, cuko cwinygi dok kweyo cwinygi bene. 4Dano ma dumo leb mapatpat doŋo niyene kene; ento ŋat ma tito lok pa Lubaŋa noŋo tye ka doŋo jo muye Kricito i niyegi. 5Amito ni wudum leb mapatpat, ento makato ducu amito wutit lok pa Lubaŋa. Dano ma tito lok pa Lubaŋa pire dit kato ŋat ma dumo leb mapatpat, kono nyo ka ce tye dano mo ma twero gonyo bot dano gin ma en loko, wek okony jo muye Kricito i doŋo.\n6Utmegina, ka abio botwu kunnu ma kun noŋo adumo leb mapatpat, abibedo ki kony aŋo botwu, ka pe akelo botwu lok pa Lubaŋa ma ginyutta, nyo ŋec mo, nyo lok mo ma Lubaŋa omiya me atita, nyo pwony mo? 7Kadi wa gin ma pe ki kwo, ma kok calo nyamulere nyo naŋa, ka ce dwane pe owinnye maber, ci dano gibiniaŋ niŋniŋ i wer ma gikuto nyo gigoyo? 8Buriji bene ka pe gikuto i dwan me lwoŋo kikome, ci aŋa ma biyubbe pi cito i lweny? 9En i yo acel-lu, aŋa ma biniaŋ i gin ma wuloko ka wudumo aduma ki leb mapatpat, kun wuloko lok ma pe niaŋŋe? Lokwu biket woko i yamo ata. 10Tye leb mapol ma kitgi patpat i wi lobo, ento pe tye mo ma te lokke pe. 11Ento ka pe aŋeyo leb ma dano mo-ni tye ka loko, abedo macalo larok bote, ki en bene bedo macalo larok bota. 12Doŋ kit meno, macalo wuketo cwinywu me noŋo mot me Cwiny, wutem loyo jo mukene ducu i gin ma doŋo jo muye Kricito, miyo gicuŋ matek.\n13Pi meno, dano ma dumo leb mapatpat myero oleg Lubaŋa wek okonye me gonyo tyen lok ma eloko. 14Pien ka alego Lubaŋa ma kun noŋo adumo aduma, cwinya bene lego, ento noŋo tamma pe timo iye gin mo. 15Atim aŋo doki? Abilego Lubaŋa ki cwinya kun alego ki tamma bene; abiwero wer ki cwinya kun awero ki tamma bene. 16Ka pe kumeno, ka ipwoyo Lubaŋa ki cwinyi keken, dano mukene ata ma obino i cokkewu twero gamo “Amen” i pwocci-nu i kite mene, ma kun pe oniaŋ i gin ma iloko? 17Kadi bed onoŋo imiyo pwoc maber, pe konyo dano mukene ca me doŋo kadi ki acel mo. 18Apwoyo Lubaŋa pien an adumo leb mapatpat ma akatowu ducu, 19ento i cokke pa jo muye Kricito amito loko lok abic mo keken ki tamma wek apwony ki jo mukene, makato loko lok alip ki alip kun adumo aduma ki leb mapatpat.\n20Utmegina, pe wubed calo litino i tamwu. Wubed litino i timo gin marac, ento i tamwu myero wubed jo muteggi.\n21-Yam gicoyo i cik ni,\n“Abiloko ki jo me rok man\ni leb ma jo dumo kwede aduma\nki i dog jo ma gin lurok\nento kadi bed kumeno,\ngin pe gibiwinyo lokka,\nman lok pa Rwot.”\n22Meno nyuto ni, dumo leb mapatpat gimiyo wek obed lanyut bot jo ma pe guye Kricito, pe bot jo muye, ento tito lok pa Lubaŋa tye pi jo muye, pe pi jo ma pe guye. 23Doŋ ka dano ma guye Kricito gucokke kacel kun jo ducu ma iye gidumo leb mapatpat, dok ka jo mukene ata, nyo ma pe guye, gubino iye, pe gibiwaco ni wun jo mubaŋŋe? 24Ento ka dano ducu tye ka tito lok pa Lubaŋa, ce ka dano mo ma pe ye obino iye, nyo dano mo ata obino i ot, en tika biniaŋ i balle pi gin ma en owinyo ki bot jo ducu; lok ma dano ducu guloko biŋolo kop i kome, 25muŋ ma tye i cwinye bene en bituco woko ka maleŋ, ka doŋ biryebbe piny ci cako woro Lubaŋa kun tuco ni, “Adada, Lubaŋa gire tye i kinwu.”\nLok ducu giti maber kore ki kore\n26Lokke doŋ tye niŋniŋ, utmegina? Ka wucokke kacel, dano acel acel noŋo tye ki gin mo; ŋat mo noŋo tye ki wer, mo tye ki pwony, mo tye ki lok ma ginyutte, mo dumo leb mapatpat, ki mo mukene noŋo ŋeyo gonyo te lokke. Gin-nu ducu myero otimme i yo ma konyo doŋo jo muye Kricito. 27Ka dano dumo leb mapatpat, myero gubed gin aryo nyo adek, pe okat wel ennu-ni, kun gileyo aleya, ma ŋat mo gonyo te lokke. 28Doŋ ka onoŋo pe tye ŋat mo ma gonyo, ci myero dano ma mito lok i leb mapatpat oliŋ aliŋa i cokke pa jo muye Kricito, en olok kekene ki Lubaŋa. 29Ento jo aryo nyo adek ma gitito lok Lubaŋa gitwero lok, kun jo mukene-gu giŋiyo lok ma giloko. 30Ka ce inen Lubaŋa onyuto lok mo bot ŋat mukene ma obedo piny, doŋ dano ma nen tye ka lok ca myero oliŋ woko. 31Pien wun ducu wutwero tito lok pa Lubaŋa kun wuleyo aleya, wek jo ducu gupwonnye, dok bene ocuk cwinygi. 32Jo ma gitito lok pa Lubaŋa gitwero loyo cwiny ma gimiyogi me tito lok; 33pien Lubaŋa pe ticce me kelo anyobanyoba, en gire won kuc.\nMacalo timme i cokke ducu pa lwak muye Yecu, ma gin jo pa Lubaŋa, 34mon myero guliŋ woko litik ka gitye i kacokke. Pien pe giyegi me lok; gin myero gubed i te loc, macalo cik pa Lujudaya bene oloko. 35Ka ce gimito ŋeyo lok mo, myero gupeny coggi ki paco. Bedo me lewic mada, dako me lok i cokke pa lwak dano ma guye Kricito. 36Gwok nyo wutamo ni lok pa Lubaŋa yam oa ki botwu ba, dok obino botwu keken?\n37Ka ŋat mo tamo ni en latit lok pa Lubaŋa, nyo etye ki mot mogo me Cwiny, myero oŋe ni, lok ma acoyo botwu-ni en aye cik mua ki bot Rwot. 38Ento ka ŋat mo pe oketo lok man i tam, pe bene gibeketo tam i kome. 39Kit meno, utmegina, wuket cwinywu i tito lok pa Lubaŋa, lok me dumo leb mapatpat bene pe wugeŋ. 40Ento gin mo ducu wutim i kit maber, dok kore ki kore.


Jon 4 ACO85 - Ka Rwot oŋeyo ni Luparicayo guwinyo ni - Bible Search\nYecu ki dako me Camaria\n1Ka Rwot oŋeyo ni Luparicayo guwinyo ni Yecu tye ka loko jo mapol doko lupwonnyene ki batijagi, makato Jon, 2(kun Yecu kikome pe obatija dano, kono lupwonnyene aye gubatijagi), 3ci en oa ki i lobo Judaya, odok i Galilaya. 4Ceŋ myero en oŋol ki i Camaria. 5-Obino i gaŋ mo me Camaria ma nyiŋe Cukar, cok ki poto ma Yakobo yam omiyo bot wode Yucepu. 6Waŋ it pa Yakobo onoŋo tye kunnu; Yecu ool ki wot, ci obedo piny i ŋet waŋ it. Onoŋo doŋ cawa oromo ka abicel.\n7Dako mo me Camaria obino ka twomo pii. Yecu owacce ni, “Miya pii, amati.” 8Pien onoŋo lupwonnyene gucito i gaŋ ka wilo cam. 9-Dako Lacamaria openye ni, “In Lajudaya ikwaya pii piŋo, ma kun an a dako me Camaria?” Pien Lujudaya pe gimer ki Lucamaria. 10Yecu odok iye bot dako ni, “Kono yam iŋeyo mot ma Lubaŋa miyo, dok ka kono iniaŋ i kom ŋat ma kwayi ni, ‘Miya pii, amat-ti’, kono ikwayo en, kono omii pii me kwo.” 11Dako odokke iye ni, “Ladit, in ipe ki gitwomo, waŋ it bene tut; inoŋo pii me kwo meno ki kwene? 12In i dit ikato kwarowa Yakobo, ma yam omiyowa waŋ it man, ma omato piine, en ki litinone ki lwak limme?” 13Yecu odokke iye ni, “Dano ducu ma mato pii man, orwo dok bineke aye; 14ento dano ma bimato pii ma an abimiye, orwo pe bineke nino ducu. Pii ma an abimiye, bidoko waŋ it ma gunnye i iye nio wa i kwo ma pe tum.” 15Dako okwaye ni, “Ladit, miya pii meno, wek orwo pe dok oneka, awek bino wa kany ka twomo pii.”\n16Yecu owacce ni, “Cit ilwoŋ cwari, ci idwog kany.” 17Dako odokke iye ni, “An cwara pe.” Yecu owaco ki dako ni, “Iwaco kakare ni cwari pe. 18Yam ibedo ki co abic, man ma koni itye kwede-ni pe cwari; man iwaco kakare.” 19Dako owacce ni, “Ladit, aneno in giri lanebi. 20Kwariwa yam giworo Lubaŋa i kom got man, ento wun wuwaco ni kabedo ma myero giwor iye Lubaŋa tye i Jerucalem.” 21Yecu ogamo dog dako ni, “Dako, ye lokka; kare bibino ma pe wubiworo Won i kom got man, kadi i Jerucalem. 22Wun wuworo gin ma pe wuŋeyo, wan waworo gin ma waŋeyo, pien larre oa ki bot Lujudaya. 23Ento kare bibino, dok bene doŋ oo, ma ka jo ma woro i ada gibiworo Won i cwiny ki ada, pien Won yenyo jo macalo meno pi wore. 24Lubaŋa en cwiny, jo ma wore myero guwore i cwiny ki ada.” 25Dako owacce ni, “Aŋeyo ni Meciya bibino (en ma gilwoŋo Kricito); en ka bibino, bitittiwa lok ducu.” 26Yecu odokke iye ni, “An a en ma loko kwedi-ni.”\n27Cutcut lupwonnyene gubino. Ci guuro pien onoŋo en tye ka lok ki dako, ento pe tye ŋat mo i kingi ma owaco ni, “Imito aŋo?” nyo ni, “Piŋo iloko kwede?” 28Dako oweko agulu piine, ocito i gaŋ, owaco bot dano ni, 29“Wubin, wunen laco mo-ni ma otitta gin ducu ma yam atiyo. Man mono pe en aye Kricito ma Lubaŋa oyero?” 30Dano gua ki i gaŋ, gucito bote.\n31I kine-nu lupwonnyene gubako doggi bote kun giwaco ni, “Lapwony, cam ba.” 32Ento en owaccigi ni, “Atye ki cam ma acamo ma wun pe wuŋeyo.” 33Omiyo lupwonnyene gupennye kekengi ni, “Ŋatti mo okelle cam?” 34Yecu owaco botgi ni, “Camma en tiyo gin ma ŋat ma oora mito, ki cobo ticce. 35Wun pe wuwaco ni, ‘Pud odoŋ dwe aŋwen me cako kac’? Atittiwu ni, wutiŋ waŋwu malo, wunen kit ma doŋ poto ocek kwede me akaya. 36Ŋat ma kayo limo mucara, coko nyig pi kwo ma pe tum, wek lacoyone ki lakayone igi obed yom kacel. 37Pien carolok man tye kakare ni, ‘Lacoyo pat, lakayo pat.’ 38Ceŋ aorowu ka kayo gin ma yam pe wucanne iye; jo mukene gucanne iye, wun wudonyo i cannegi.”\n39Lucamaria mapol ma i gaŋ meno guye en pi lok pa dako, ma owaco ni, “Otitta gin ducu ma yam atiyo.” 40Ka Lucamaria gubino bote, gukwaye ni koŋ myero obed kwedgi; ci en ori kunnu nino aryo. 41Jo mukene mapol guye en pi lokke. 42Guwaco bot dako ni, “Koni pe waye pi lokki keken, pien wawinyo giwa ki itwa, doŋ watyeko niaŋ ni, ada dano man en Lalar me lobo.”\nYecu ocaŋo latin pa latic madit i kal pa kabaka\n43Lacen ka nino aryo meno okato, en ocito i Galilaya. 44-Pien Yecu kikome otito ni, “Lanebi mo pe ma giketo deyo kome i lobo tugi.” 45-Ka obino i Galilaya, Lugalilaya gujole, pien guneno gin ducu ma en otiyo i Jerucalem i kare me nino madit, pien gin bene ceŋ gucito pi kwero nino madit.\n46-En dok odwogo i Kana me Galilaya ka ma yam oloko iye pii odoko koŋo vino. Yam tye latic mo madit i kal pa kabaka ma kom wode lit i Kapernaum. 47Ka owinyo ni Yecu oa i Judaya, obino i Galilaya, ocito obako doge bote ni obin ocaŋ wode, pien onoŋo doŋ cok to. 48Yecu odokke iye ni, “Ka pe wuneno lanyut ki taŋo, ci pe wubiye kadi matidi mo.” 49Latic i kal owacce ni, “Ladit, bin ma peya latinna oto.” 50Yecu owacce ni, “Cit giri, wodi bikwo.” Dano meno oye lok ma Yecu owacce, ci ocito. 51Ka pud tye ka bino i yo, orwatte ki luticce. Guwacce ni, “Latinni doŋ kwo.” 52En openyogi cawa mene ma twone ocako dok cen. Gin gugamo ni, “Laworo cawa abiro aye lyeto oa ki i kome.” 53Wonne oniaŋ ni meno aye cawa ma Yecu owacce iye ni, “Wodi bikwo”; omiyo en ki jo ma i ode ducu guye. 54Man doŋ lanyut me aryo ma Yecu otiyo ka oa ki i Judaya, obino i Galilaya.


Nia 35 ACO85 - Moses ocoko lwak jo Icrael ducu, owaco - Bible Search\nNia 34 Nia 36\nCik kom cabit\n1Moses ocoko lwak jo Icrael ducu, owaco botgi ni, “Man aye gin ma Rwot ociko ni wutim. 2-Wuti tic nino abicel, ento i nino me abirone wubed ki cabit maleŋ me yweyo mot bot Rwot; ŋat ma otiyo iye tic mo gibineke woko. 3Pe wubimoko mac i pacowu ducu i nino me cabit.”\nTyero mot bot Rwot\n4Dok Moses owaco bot lwak jo Icrael ducu ni, “Man aye gin ma Rwot ociko ni, 5wujog gityer pa Rwot ki i kinwu; ŋat ma cwinye aye opwoyo wek en okel gityer bot Rwot: jabu, ryal ki mola; 6uci ma bulu ki ma lamar lamar ki makwar, ki boŋo camanini ma giwiyo maberre; yer dyegi, 7laa nyogi romi ma ginyoŋo, laa dyegi; bao yat okuto lalwii; 8moo me mac, aŋwece me yubo moo wir ki pi odok eceta ma ŋwece kur; 9litino kidi onik ki litino kidi me wel me amwona i kom jabu pi epod ki pi kicaa kor.\nJami me kema\n10“Dok jo ducu ma i kinwu makwiri i tic gubin guti jami ducu ma Rwot ociko pigi: guti kema, 11kemane ki laum wiye, golle ki gutine, riine, wirre ki tedi tere; 12canduk me cik ki talle, kom me kica ki boŋo kicika me laumme; 13meja ki talle ki jami ticce ducu, ki mugati me aketa i nyim Lubaŋa; 14okar-mac ki jami ticce ki laputte, ki moo me macce; 15keno tyer me odok eceta ki talle, ki moo wir, ki odok eceta ma ŋwece kur, ki boŋo cuka laum doggola, me doggola me kema; 16keno tyer me gitum awaŋa, kacel ki keikeine me mola, ki talle ki jami ticce ducu, ki otako lwok ki tedi tere; 17boŋo cuka me aŋaba ma larum dyekal, ki wirre ki tedi tere, ki boŋo cuka laum doggaŋ me dyekal; 18teke me terro kema ki teke me dyekal ki tol lacikgi; 19boŋŋi aruka ma gitiyogi mabeco me tic kwedgi i kabedo maleŋ, ki boŋŋi aruka maleŋ pi ajwaka Aron, ki boŋŋi aruka pa awobene pi tic megi me bedo ajwagi.”\nDano gukelo gityer\n20Ci lwak jo Icrael ducu gua woko ki i nyim Moses. 21Ka gucako dwogo, kun ŋat acel acel oyubbe ki gin ma cwinye olyetto pire, ki ŋat acel acel ma iye pwoyo, okelo gityer bot Rwot me timo ki kema me rwatte, ki pi ticce ducu, ki pi boŋŋi aruka maleŋ. 22Ci gubino, co wa ki mon; jo ducu ma cwinygi aye opwoyo gukelo jarara, ki agit me it, ki agit ciŋ, ki mola ŋut ciŋ, ki kit jabu ducu, kun dano acel acel emo gityer me jabu bot Rwot. 23Dano ducu ma tye ki uci ma bulu, nyo ma lamar lamar, nyo makwar, nyo boŋo camanini maberre, nyo yer dyegi, nyo laa nyogi romi ma ginyoŋo, nyo laa dyegi, ducu gukelogi. 24Dano acel acel ma romo kela gityer me ryal, nyo mola, gukelo me gityer bot Rwot; ki dano ducu ma tye ki bao yat okuto lalwii ma romo kit tic ducu gukelo bene. 25Ki mon ducu makwiri i tic gubedo ka wiyo uci ki ciŋgi, gucako kela uci ma guwiyo ma bulu, ki ma lamar lamar ki makwar, ki boŋo camanini ma giwiyo maberre. 26Ci mon ducu ma cwinygi olyetto pi kwiri me tic guwiyo yer dyegi. 27Ki lutel wic bene gukelo litino kidi onik, ki litino kidi me wei me amwona i kom jabu, pi epod ki pi kicaa kor, 28ki aŋwece, ki moo me mac ki pi moo wir, ki pi odok eceta ma ŋwece kur. 29Jo Icrael ma co ki ma mon ducu ma yam cwinygi opwoyo pi kelo gin mo pi tic ma onoŋo Rwot ociko Moses ni oti, gukelo gityer ma igi opwoyo bot Rwot.\nLubaŋa olwogo Bejalel ki Okoliab\n30Ci Moses owaco bot jo Icrael ni, “Nen, Rwot otyeko lwoŋo nyiŋ Bejalel wod pa Uri, ma wod pa Kur, ma i kaka pa Juda; 31dok otyeko poŋo en ki Cwiny pa Lubaŋa, ki kwiri me tic, ki niaŋ matut, ki ŋec, ki k it tic ducu me diro, 32pi roto cal manyen me tic diro mapatpat, me tic ki jabu, ki ryal ki mola, 33ki pi ŋolo litino kidi me wel me amwona i kom jabu, ki pi payo bao, pi tiyo kit tic ducu me diro. 34Dok omiye cwiny me pwony, en kacel ki Okoliab wod pa Akicamak, ma i kaka pa Dan. 35En otyeko poŋogi ki kwiri me tiyo kwa tic ducu me diro, ki me roto cal tic manyen me tic diro, ki me dero boŋo ki uci ma bulu, ki ma lamar lamar, ki makwar, ki boŋo camanini ma giwiyo maberre, ki me cweyo boŋo, ki me tiyo kwa t ic ducu, ki me roto cal manyen me tic diro mapatpat.


Jeremia 48 ACO85 - Man aye lok ma Rwot me mony, Lubaŋa - Bible Search\nJeremia 47 Jeremia 49\nLok kom Moab\n1-Man aye lok ma Rwot me mony, Lubaŋa pa Icrael, owaco i kom Moab ni,\n“Can i wi jo Nebo,\npien gaŋgi doŋ gijwero woko odoŋ nono!\nKiriataim doŋ gimako woko,\ncel gogone matego-gu ducu doŋ gimukogi woko piny,\nki jone giketo lewic i wigi matek;\n2deyo pa Moab doŋ orwenyo woko matwal.\nLumerok tye ka piro lok me timo gin marac i kom Moab i Kecbon, ni,\n‘Wek watyeku rok me Moab woko.’\nIn gaŋ Madmen bene ibiliŋ woko liwic;\ndul mony biwoto kun cito ka lweny i komi.\n3“Jo Koronaim tye ka daŋŋe ni,\n‘Tim bwami! To-piny doŋ obino woko!’\n4Doŋ gijwero Moab woko;\nkoko tye ka winnye ka mabor wa i Joar.\n5Guito cere me Lukit,\ngicito malo kun gikok ki pig waŋgi;\nki i yo ma ci to piny Koronaim\ngukok pi neno kit macalo lobo doŋ gibalo kwede woko.\n‘Wuriŋ oyot! Wuriŋ, wular kwowu!\nWuriŋ calo kana me tim!’\n7Wun jo Moab, yam wugeno cel gogowu ki lonyowu,\nento kombeddi doŋ gibiterowu woko;\nki Kemoc ma lubaŋawu-ni gibitero kacel kwedwu i opii,\nkacel ki ajwagine ki rwodine ducu.\n8Lamuk gaŋ bibino i kom gaŋi ducu,\npe tye gaŋ mo ma bibwot;\nnota kacel ki bar gibibalowoko,\nkit macalo Rwot doŋ otyeko lokone.\n9Wuket gweŋ me lyel pi Moab,\npien doŋ gibijwero woko.\nGaŋine ducu gibiweko doŋ obur,\ndano mo pe ma bibedo kunnu doki.”\n10Gicen dano ma pe tiyo tic pa Rwot ki cwinye ducu! Gicen ŋat ma pe neko dano ki pala lucwanne!\nGibijwero gaŋi me Moab woko\n11Rwot owacci, “Moab yam obedo mot maber, dok bene yam pe gitero jone i opii. Moab obedo calo koŋo vino ma giweko ni ocek mot, ma pe giyelo, dok pe gionyo woko ki i opoko ma tye iye-ni i i opoko mukene. Mitte bene pe oballe, bille mere mamit kit macalo yam tye kwede con.\n12“Pi meno, nen, kare tye ka bino, abicwalo dano gionyo Moab woko calo gionyo kono yino. Gibionyo koŋo vinone woko piny, ci gineko opokone giŋido woko matitino. 13Man bimiyo lewic mako jo Moab pi Kemoc ma lubaŋagi, kit macalo lewic yam omako jo Icrael pi Betel, ma en lubaŋa ma onoŋo yam gigeno twatwal-li.\n14“Wun jo Moab, piŋo wunwette ka waco ni wun cogi oteka lweny,\nwun askari ma cwinywu tek dok wuloyo lweny?\n15Gibijwero Moab woko liweŋ ki gaŋine;\nawobene mabeco ma giyerogi ayera gibinekogi gityekogi woko.\nAn kabaka, Rwot me mony, aye ma awaco man.\n16Can ma bino i kom Moab doŋ tye cok,\nto pinnye doŋ tye ka bino oyotoyot.\n17Wukum pi rok meno, wun jo ma wubedo cok ka ŋete,\nwun ducu ma wuŋeyo ywekane.\nWuwacci, ‘Doŋ gituro twero matek me locce woko do!\ndeyone ki tekke doŋ pe matwal.’\n18“Wun jo ma wubedo i Dibon,\nwulor woko ki i kabedowu me deyo wubin woko piny,\nci wubed i ŋom i apwa!\nPien lamuk Moab doŋ obino i komwu,\nomuko cel gogone matego-gu ducu woko oweko odoŋ obur.\n19Wun jo ma wubedo i Aroer,\nwucuŋ i ŋet yo koŋ wukur;\nwupeny co ki mon ma gitye ka lwi gicito woko\nwek gutit botwu gin mutimme.\n20Ci gibidok iye botwu ni, ‘Moab doŋ otyeko poto;\nwukok pire, doŋ gityeko keto lewic woko i wiye.\nTit lok man i ŋet kulu Amon\nni Moab doŋ gijwero woko, iye odoŋ noŋo!’\n21“Ŋolo kop doŋ obino i kom lobo ma obedo barbar; obino i kom Kolon, Jakaja, Mepat. 22Dibon, Nebo, Betdiblataim, 23Kiriataim, Betgamul, Betmeon, 24Keriot, Bojra ki gaŋi ducu me lobo Moab ma tye ka mabor ki ma tye ka macok. 25Moab doŋ giŋinyo adada, tekone bene gityeko woko. Man Rwot ma owaco.\nGibimiyo Moab mwolle woko Licwic\n26“Wumi Moab omat mat omer, pien doŋ ojemo woko i koma, an Rwot. Moab bibedo ka ŋenne i ŋokke kekene, ci dano gibinyere kun gicaye. 27In Moab koŋ ipo kit macalo ibedo ka ŋalo kwede jo Icrael. Itimogi marac calo onoŋo imakogi kacel ki lukwo. Pien i kare ducu ma iloko pigi noŋo iyeno wii ayeŋa.\n28“Wun jo ma wubedo i Moab myero wuwek gaŋi woko! Wucit wubed i kin got ma obar. Wubed calo akuri ma gero ode i kor got ma oculle. 29Moab wakke twatwal! Doŋ watyeko winyo kit wakke, nyatte, ki bwola ma dano gitye kwede i cwinygi kun gitamo pigi kengi. 30An Rwot, aŋeyo ŋalagi. Dok nyattegi bene obedo gin me bwolo, kadi gin ma gitiyo ducu bene obedo gin me bwolo. 31Pi meno, abikok pi Moab, kun akumo pi jo Moab ducu. Abikumo bene pi jo Kirkerec. 32Abikok pi jo Cibma makato ma akok pi jo Jajer. In gaŋ me Cibma ibedo calo yat olok ma jaŋe boco oŋolo nam oo wa loka tuŋcel, ma ocito oo wa i Jajer. Ento nyig yadiwu me oro ki nyig olokwu doŋ gibalo woko. 33Yom, cwiny ki yomic madwoŋ ma yam dano gitye kwede doŋ gikwanyo woko ki i lobo Moab ma onoŋo ceko cam-mi. Ajuko koŋo vino woko omiyo pe mol ki i bur ka ma ginyono nyig olok; pe tye ŋat mo ma nyono nyig olok kun daŋŋe pi yomcwiny.\n34“Jo Kecbon ki Eleale gitye ka daŋŋe matek, dwangi winnye ka mabor wa i Jakaj; jo ma tye i Joar bene winyo dwangi, dok bene winnye ka mabor wa i Koronaim ki i Eglat-celiciya. Pii me Nimrim bene doŋ otyeko two woko liweŋ. 35Abijuko jo Moab pe dok gibityero gitum ki waŋo odok eceta i waŋ jogi bot lubaŋagi. An Rwot, doŋ aloko man.\n36“Mumiyo atye ka kumo i cwinya pi Moab ki pi jo Kir-kerec calo dano ma tye ka kuto nyamulere ki wer lyel, pien lonyo ki jami ducu ma yam gulimo doŋ orwenyo woko matwal. 37Dano acel acel olyelo wiye dok onyaro yer tike woko pi kwero cola. Ciŋgi ducu giŋolo bedo bur, dok dano acel acel tye oruko boŋo cola i pyere. 38I wi odi ducu ma tye i Moab ki i dye gaŋi ducu iwinyo koko keken, pe gin mo mukene mapat. Doŋ atyeko neko Moab woko macalo agulu ma ŋat mo pe paro pire. An Rwot doŋ aloko. 39Kit ma gineko kwede Moab! Kit macalo gikok kwede! Kit macalo Moab oloko kwede ŋeye ki lewic! Moab doŋ odoko giriayeta, gin ma kelo lworo madwoŋ bot jo ducu ma gibedo ma gurumo en.”\nMoab pe twero bwot\n40“An Rwot, doŋ atyeko ciko woko ni tye rok mo ma bituk oyotoyot bino Lyanne piny i kom Moab calo ocur ma onoŋo oyaro bwome woko. 41Gaŋi kacel ki cel gogo ducu gibimakogi woko. I nino meno cwiny lulweny me Moab bipoŋ ki lworo calo dako ma tye ka rem ki nywal. 42Gibijwero Moab woko doŋ pe bibedo rok matwal, pien doŋ onoŋo ojemo woko i koma. 43Gin ma kelo lworo madwoŋ, bur ki owic doŋ tye ka kurowu wun jo Moab. An Rwot, doŋ aloko. 44Ŋat mo ma bitemo ni eriŋ gin man ma kelo lworo madwoŋŋi bipoto i bur, ki ŋat ma bia ki i bur katti woko bimoko i owic, pien doŋ atyeko keto kare me keto can i kom jo Moab. An Rwot, doŋ aloko. 45Luriŋ ayela ma doŋ gigoro gitye ka yenyo ka gwok i gaŋ me Kecbon. Ento Kecbon, ma en aye gaŋ ma yam kabaka Cikon obedo ka Joe iye, doŋ tye ka waŋ ki mac. Mac doŋ otyeko waŋo ka Cuŋo pa jo Moab ki wi godi maboco ma yam lulweny me Moab gimaro-ni. 46Can i wiwu, wun jo Moab! Gineko jo ma yam giworo Kemoc woko, dok awobegi ki anyiragi giterogi woko i opii. 47Ento I kare ma tye anyim, abidwoko gum pa Moab bote kakare. Man lok pa Rwot kikome.”\nKop ma giŋolo i kom Moab ogik kany.


Lubanga Ogwoko Kabaka Yekocapat | Pwony me Baibul pi Lutino\nPWONY ME 50\nYekocapat, kabaka me Juda, omuko keno tyer ki cal apaya pa Baal ma i lobo Juda. En onongo mito ni dano gunge cik pa Jehovah. Pi man en ocwalo rwodi ki Lulevi i kabedo ducu me Juda ka pwonyo dano ki cik pa Jehovah.\nRok ma orumogi onongo gilworo lweny i kom Juda pien gingeyo ni Jehovah tye ki jone. Gin bene gukelo mic bot Kabaka Yekocapat. Ento jo Moab, Ammon, ki jo ma a ki i lobo Ceir gubino ka lweny i kom Juda. Yekocapat onongo ngeyo ni emito kony pa Jehovah. En oguro co, mon ki lutino ducu i Jerucalem. Ki i nyimgi, en olego kun waco ni: ‘Ai Jehovah, labongo in pe watwero loyo lweny. Tittiwa gin ma myero watim.’\nJehovah ogamo lega pa Yekocapat kun wacci: ‘Pe wulwor. An abikonyowu. Wun wubed i kabedowu, wucung iye mot, wunen kit ma abilarowu kwede.’ Jehovah olarogi nining?\nOrwone odiko con, Yekocapat oyero luwer ci owaco botgi ni gutel nyim lulweny. Gudore me a ki i Jerucalem me cito i dog lweny i kabedo ma kilwongo ni Tekoa.\nI kare ma luwer onongo gitye ka pako Jehovah ki dwan malongo dok ki yomcwiny, Jehovah olwenyo pi jone. En onyweno wi jo Ammon ki Moab mumiyo gucako lweny i kingi kengi, guneke ma pe tye ngat mo ma obwot i kingi. Ento Jehovah ogwoko jo Juda, lumonygi, ki lulamdog. Jo ducu me lobo ma orumo Juda guwinyo gin ma Jehovah otimo, ci gungeyo ni Jehovah pud tye ka gwoko jone. Jehovah laro jone nining? En larogi i yo mapol. En pe mito kony mo ki bot dano.\n“Lweny man pe wun aye wubilwenyo, wun wubed i kabedowu, wucung iye mot, wek wunen kit ma Rwot [Jehovah] bilarowu kwede.”—2 Tekwaro 20:17\nLapeny: Yekocapat obedo kodi kabaka ango? Jehovah ogwoko Juda nining?\n2 Tekwaro 17:1-19; 20:1-30\nNywakki Nywakki Jehovah Ogwoko Yekocapat


Jo Roma 9 ACO85 - Atye ka loko lok ada i Kricito, pe - Bible Search\nJo Roma 8 Jo Roma 10\nJo Roma 9\nLubaŋa yam oyero jo Icrael\n1Atye ka loko lok ada i Kricito, pe aloko goba; ŋec ma i cwinya ma nyuto balla bota bene bedo caden kacel ki Cwiny Maleŋ, 2ni, atye ki cwercwiny madit kun cwinya rem mada ma pe jukke. 3Pi mitta kekena, kono yam giceno an kikoma woko, wek gikwanya woko ki bot Kricito, pi utmegina, ma gin wadina me rokka. 4-Gin jo Icrael, jo ma Lubaŋa olokogi gudoko litinone me paco, omiyogi deyone ki gicikke ducu, omiyogi bene cik ki kit yo ma myero guwore kwede, dok bene yam onoŋo ocikke pigi, ni ebimiyo botgi gin mogo mabeco. 5Kwarowa macon ducu yam obedo megi, dok Kricito bene ginywalo i kingi i kit pa dano. Myero gipwo Lubaŋa ma loyo jami ducu nakanaka. Amen.\n6Ento pe awacci, lok pa Lubaŋa pe otiyo gin mo; pien jo ma ginywalo i kin jo Icrael pe gin ducu jo Icrael, 7-dok bene gin ducu pe litino pa Abraim, pien gin likwaye; ento yam gicoyo ni, “Litino pa Icaka aye gibilwoŋogi ni likwayu.” 8Man te lokke ni, pe litino ma ginywalogi i kit pa dano ma gin aye gibedo litino pa Lubaŋa, ento litino ma ginywalogi pi cikke pa Lubaŋa aye gilwoŋogi ni gin likwayo. 9-Pien man aye gin ma cikke oloko ni, “Abidwogo i kare macalo man, ka doŋ Cara binywalo latin awobi.” 10Pe meno keken, ento i kare ma Labeka bene oyac ki laco acel, ma en aye kwarowa Icaka, 11ento ma pud peya onywalo litinone, dok bene ma peya gutiyo gin mo maber nyo marac, wek omi yub pa Lubaŋa me yer omedde, pe pi tic ento pi lwoŋone, 12-giwaco bot Labeka ni, “Latin matidi biloyo latin kayo.” 13-Kit macalo gicoyo ni, “Yam amaro Yakobo, ento akwero Ecau.”\n14Wan doki wabiwaco gin aŋo? Wabiwaco ni Lubaŋa pe ŋolo kop atir dok kakare? Pe kumeno! 15-Pien yam owaco bot Moses ni, “Abitimo kica bot ŋat ma abitimo kica bote, dok bene abinyuto berra bot ŋat ma abinyuto berra bote.” 16Kumeno, pe cuŋ i kom gin ma dano mito, nyo i kom ticce ma en canne pire, ento cuŋ i kom kica pa Lubaŋa. 17-Pien ginacoya waco bot Parao ni, “Atiŋi malo pi lok man wek omi anyut tekona i komi, wek nyiŋa oywek i wi lobo ducu.” 18Kit meno en timo kica bot ŋat ma en mito etimme kica, dok bene loko cwiny ŋat ma en mito doko nwaŋ.\nAkemo pa Lubaŋa ki kicane\n19Gwok nyo ibipenya ni, “Piŋo mono en pud waco ni wan lubalo? Aŋa ma twero geŋo gin ma en mito?” 20-Ento in dano adana-ni in aŋa, ma igamo dog Lubaŋa? Gin ma gicweyo acweya twero penyo ŋat mucweye ni, “Piŋo icweya kuman?” 21Lacwec pe ki twero i kom lobo, me cweyo atabo acel me wel ki mukene ma pe me wel, kun tiyo ki lobo ma en oŋino aŋina acel madit? 22Onoŋo bedo niŋniŋ ka Lubaŋa odiyo cwinye pi kare malac i kom atabo mogo me akemone ma doŋ guromo me aneka woko, pi mito nyuto akemone ki me miyo tekone oŋene? 23Otimo man wek emi lonyo me deyone oŋene i kom atabo me kica, ma en yam oyubo wa con wek obed ki deyo, 24man aye wan kikomwa, wan jo ma en olwoŋo, pe ki i kin jo Icrael keken, ento kadi wa ki i kin Lurok ducu bene. 25-Kit macalo yam en oloko i buk pa Kocea ni,\n“Jo ma yam onoŋo gin pe jona,\nabilwoŋogi ni, ‘jona’,\ndako ma onoŋo yam pe amaro\nabilwoŋo ni, ‘dako ma amaro.’ ”\n26-“Dok bene i kabedo ka ma yam\nawaco botgi iye ni, ‘Wun pe\ngibilwoŋogi iye ni, ‘litino pa Lubaŋa\n27-Icaya bene yam okok ki dwan\nmaloŋo i kom Icrael ni,\n“Kadi wel jo Icrael obed rom ki\nkweyo me dog nam,\njo mogo manok ki i kingi ma\ngudoŋ aye gibibwot;\n28pien Rwot biŋolo kop i wi lobo\nbicobo bene woko oyotoyot.”\n29-Dok tye kit macalo yam Icaya\n“Kono nene Rwot me mony pe\noweko botwa likwayo mogo,\nkono wabedo calo Codom,\nkono doŋ wadoko calo Gomora.”\nIcrael ki lok me kwena maber\n30Wan doki wabiwaco gin aŋo? Wabiwaco ni Lurok ma yam pe guyelle pi doko jo ma kitgi atir doŋ gikwanogi ni kitgi atir, ento kitgi ma atir meno gunoŋo pi niye. 31Ento jo Icrael ma yam guyelle pi cobo cik ni wek gibed jo ma kitgi atir, cobo cik oloyogi. 32Piŋo? Pien pe gubedo ka yenyone i yo me niye, ento gubedo ka yenyone calo gin ma ocuŋ i kom tic. Guyokke ki got ma yoko dano-ni, 33-kit macalo gicoyo ni,\n“Nen, doŋ aketo got ma yoko dano i Cion,\nariya ma miyo dano poto;\nlewic pe bimako ŋat ma oye en.”


Matayo 6 ACO85 - “Wugwokke, pe wunyut kitwu ma atir i - Bible Search\nLok ma Yecu opwonyo i kom konyo lucan\n1-“Wugwokke, pe wunyut kitwu ma atir i nyim dano ni wek gunenwu. Ka wutimo kumeno ci pe wubinoŋo bakacic mo ki bot Womwu ma tye i polo.\n2“Tye kuman, ka ikonyo lucan pe ikut tum, macalo lugoba mogo gitimo i kacokke ki i yo-gu, ni wek dano opakgi. Ada awaco botwu ni, doŋ gutyeko gamo bakacic woko. 3Ento in ka imiyo kony bot lucan, pe iwekciŋi ma lacam oŋe gin ma ciŋi ma lacuc timo, 4wek imi kony bot lucan i muŋ; ento Woru ma neni i muŋ bimiyi bakacic.\nLok ma Yecu opwonyo i kom lego Lubaŋa\n5-“Dok ka wutye ka lego Lubaŋa, pe wubed calo jo ma lugoba, pien gimaro lego Lubaŋa kun gicuŋ acuŋa i kacokke ki i aŋaka ŋaka yo-gu ducu, ni wek dano onengi. Ada awaco botwu ni, gin doŋ gutyeko gamo bakacicgi woko. 6Ento ka ilego, cit idony i kicikani ci ilor doggola woko, ka ileg Woru ma tye i muŋ; ci Woru ma neni i muŋ-ŋi bimiyi bakacic.\n7“Ka wutye ka lega pe wudur lwak lok mapol kit macalo Lurok ma pe giŋeyo Lubaŋa gitimo-ni; pien gitamo ni Lubaŋa winyo legagi pi lwak lok mapol ma giduro-ni. 8Pe wubed calo gin, pien Wonwu ŋeyo gin ma wumito ma noŋo peya wupenye. 9Doŋ wuleg kit man ni,\n‘Wonwa ma tye i polo,\ngiwor nyiŋi maleŋ.\n10Ker meri obin;\ngiti gin ma imito i lobo\nkit ma gitiyo i polo.\n11Miwa tin camwa me tin.\nmacalo wan waweko bal pa dano\nma gibalo botwa.\n13Pe iterwa i abita,\nento ilarwa bot Larac.*\n[Pien ker ki tek ki deyo obedo\nmeri matwal. Amen]’\n14-Ka wutimo kica bot dano pi balgi, ci Wonwu ma tye i polo bene bitimowu kica; 15ento ka pe wutimo kica bot dano pi balgi, ci Wonwu ma tye i polo bene pe bitimowu kica pi balwu.\nLok ma Yecu opwonyo i kom ri kec\n16“Ka wuri kec pe wubed macalo lugoba ma waŋgi noŋo olwal woko, pien gibalo waŋgi kit meno ni wek dano onen ni gitye ka ri kec. Ada awaco botwu ni, doŋ gutyeko gamo bakacicgi woko. 17Ento ka wuri kec, wuwir wiwu woko ki moo, ci wulwok waŋwu woko bene, 18wek dano pe gunen ni wutye ka ri kec, ento Wonwu ma tye i muŋ aye onen; en Wonwu ma nenowu i muŋ bimiyowu bakacic.\n19-“Pe wukan lonyo piwu kenwu i lobo, ka ma nyenye ki nyal gibalo woko, dok ka ma lukwo gibino gituro ot ci gikwalo woko. 20Ento wukan lonyo piwu kenwu i polo, ka ma nyenye ki nyal pe gibalo, dok ka ma lukwo pe bino gituro ot ci gikwalo. 21Ka ma lonyowu tye iye cwinywu bene bedo iye.\n22“Tara me kom aye waŋ. Ka ce waŋi bal mo pe iye, ci komi kulu bibedo leŋ. 23Ento ka ce waŋi tye ki bal mo i kome, ci komi kulu bibedo i colpiny. Doŋ ka leŋo ma i ii-ni odoko col, ci colle doŋ bedo rom mene!\nTic ki Lubaŋa ka dok tic ki lim\n24“Pe tye dano mo ma twero tic ki rwodi aryo; pien bikwero ŋat acel ci maro mukene-ni, nyo bimoko i kom ŋat acel, ci cayo ŋat mukene-ni. Pe wutwero tic pi Lubaŋa ka dok wutiyo pi lim bene.\n25“Pi meno awaco botwu ni, pe wubed ki tam mapol pi kwowu, ni wubicamo aŋo, nyo ni wubimato aŋo, nyo pi komwu, ni wubiruko aŋo. Kwo pe pire tek kato cam? Ki kom kono pe pire tek kato ginaruka? 26Koŋ wunen winyo me polo; pe gicoyo kodi dok bene pe gikayo, pe bene gidilo cam i dero, ento Wonwu ma tye i polo pud pitogi. Wun pe piwu tek kato pigi woko? 27Doŋ aŋa i kinwu ma twero medo mwaka acel i kom kwone pi bedo ki tam mapol? 28Piŋo wubedo ki par mapol pi ginaruka? Koŋ wutam pi leŋa me tim, kit ma gidoŋo kwede. Pe giwiyo uci, dok bene pe gicweyo boŋo; 29-ento pud amedde ki waco botwu ni, kadi bed Solomon orukke ki deyone ducu, ento pe orukke macalo mo acel i kingi. 30Ka ce Lubaŋa ruko lum ma i tim kit meno, ma bedo tye pi nino ma tin keken, ento diki inoŋo gibolo woko i keno, ci en pe birukowu makato, wun jo ma niyewu nok? 31Pi meno pe wubed ki par mapol kun wuwacci, ‘Wabicamo aŋo?’ nyo ni, ‘Wabimato aŋo?’ nyo ni, ‘Wabiruko aŋo?’ 32Pien Lurok gitye ka yenyo jami magi ducu; Wonwu ma tye i polo ŋeyo bene ni wumito jami magi ducu. 33Ento koŋ wukwoŋ keto cwinywu i kom kerre, ki noŋo kit ma atir ma en tye kwede, ci jami magi ducu gibimedo botwu. 34Pe wubed ki par mapol pi nino ma diki, pien nino ma diki biparo pire kene. Wuwek can me nino acel acel otum ki ninone.


Acakki 32 ACO85 - Yakobo omedde ki wotte ci lumalaika - Bible Search\nAcakki 31 Acakki 33\nYakobo oyubbe pi rwatte ki Ecau\n1Yakobo omedde ki wotte ci lumalaika pa Rwot guromo kwede. 2Ka Yakobo onenogi, owacci, “Man mony pa Lubaŋa!” Mumiyo olwoŋo nyiŋ kabedo-nu ni Makanaim*.\n3Yakobo ocwalo lukwena bot ominne Ecau ma tye i lobo Ceir, i lobo pa jo Edom. 4Opwonyogi ni, “Wubiwaco bot laditta Ecau kit man: Laticci Yakobo owacci, ‘Doŋ atyeko bedo bot Laban abedo nio wa i kare-ni. 5Atye ki twoni ki lwak kana, ki lwak lim, ki lwak opii ki lwak aŋeca; acwalo kwena boti laditta wek anoŋ pwoc mo ki tuŋ boti.’ ”\n6Ka lukwena gudwogo bot Yakobo, guwacce ni, “Wao bot omeru Ecau, en obebino ka jolo wii i yo, kacel ki jo miya aŋwen.” 7Lworo omako Yakobo matek kome bene oryaŋŋe woko; ci opoko kin jo ma onoŋo gitye kwede, ki dyegi ki dyaŋi, ki kinaga, dul aryo, 8kun tamo ni “Ka Ecau obino olwenyo i kom dul man acel-li otyeko woko, ci dul acel mudoŋ ca bibwot.”\n9Yakobo olego ni, “Ai Lubaŋa pa kwara Abraim, Lubaŋa pa wora Icaka, ai Rwot in ma yam iwacca ni, ‘Doŋ idok tuwu bot kakawu, an abitimi maber,’ 10an pe amyero kadi matidi mo ki mar meri ducu ma pe lokke, ki ada meri ducu ma inyuto i kom an laticci; pien con aŋolo kulu Jordan ma kun atye ki odoona keken, ci kombeddi doŋ apokke dul aryo kulu. 11Alegi ni ilara ki i ciŋ omera, lara ki i ciŋ Ecau; pien alwore, gwok nyo obebino ka nekowa ducu mon ki litinogi. 12-Ento yam onoŋo iwaco ni, ‘Abitimi ber, abimiyo likwayi bedo macalo kweyo ma i dog nam, ma pe kwanne pi dwoŋŋe.’ ”\n13En obuto kenyo i nino meno, okwanyo dul lim mogo ma yam tye kwede ocwalo bot ominne Ecau, 14megi dyegi miya aryo ki nyogi dyegi pyeraryo, megi romi miya aryo ki nyogi romi pyeraryo, 15megi kinaga ma ginyeto cakgi pyeradek ki litinogi, megi dyaŋi pyeraŋwen ki twoni apar, megi kana pyeraryo ki twoni kana apar. 16Otiŋo man ducu, omiyo i ciŋ luticce, kun gilekogi dul ki dul patpat. Ociko luticce ni, “Wun wukat i nyima, wek kinwu obed mabocoboco ka wutye ka lekogi.” 17Ociko latel yo ni, “Ka omera Ecau oromo kwedi, ce openyi ni, ‘Wun jo pa aŋa? Wucito kwene? Lim man ma i nyimwu-ni pa aŋa?’ 18Ibiwacce ni, ‘Lim pa laticci Yakobo; gin aye mot ma ocwalo bot laditte Ecau; en bene pud odoŋ ceŋ i ŋewa.’ ” 19Omedde ki pwonyo dano me aryo ki me adekke, ki gin ducu ma gileko lim, ocikogi ni, “Wubiloko lok ma romrom bot Ecau ka wuromo kwede, 20ka wubiwacce ni, ‘Dok bene laticci Yakobo aye odoŋ cen i ŋewa.’ ” Onoŋo otamo ni, “Wek akwe cwinye ki mot ma ocito anyim-mi, ci lacen olo abineno waŋe twal, dok en bene gwok doŋ bijola.” 21Kit meno mot okwoŋo nyime, kun en kikome obuto i gony i dyewor meno.\nYakobo olwenyo i Peniel\n22I dyewor meno en oa malo, ci okwanyo monne aryo, aŋecane aryo, kacel ki litinone apar wiye acel, owoto oŋolo kwedgi kulu Jabok i waŋ wat apara. 23Okwanyogi, omiyo guŋolo kulu, kacel ki lim ma en tye kwede ducu. 24-Yakobo ka odoŋ kene, laco mo obino, ocako rette kwede nio wa kwarpiny. 25Ka laco meno oneno ni pe doŋ etwero loyo Yakobo, ci otwomo awaŋ-macce; ci em Yakobo otuk owil woko lacuŋo ma en rette kwede. 26Owacce ni, “Weka doŋ aciti, pien piny doŋ mito ru woko.” Ento Yakobo ogamo ni, “Pe abiweki, nio waŋ ma koŋ ilamma gum.” 27En ogamo ni, “Nyiŋi kono aŋa?” En owacci, “Yakobo.” 28-Ci dok owacce ni, “Nia tin nyiŋi doŋ pe gibilwoŋo ni Yakobo, ento ni Icrael*, pien ibedo ka lweny ki Lubaŋa, dok ki dano bene, ci imedo ki loyo.” 29-Yakobo dok openye ni, “Alegi ni itucca nyiŋi do.” En owacce ni, “Ipenyo nyiŋa kono piŋo?” Omiye gum ka kenyo. 30Ci Yakobo ocako nyiŋ kabedo meno ni, Peniel, kun wacci, “Pien atyeko neno Lubaŋa waŋ ki waŋ, ento pud akwo gira aye.” 31Ceŋ otucce i Peniel kun doŋ woto ma komo akoma pi eme ma otuk owil woko-ni. 32Omiyo wa i kare man Luicrael gikwero riŋo puc me bam ma tye i awaŋ-mac, pien Lubaŋa otwomo me Yakobo i ler awaŋ-mac.


1 Tekwaro 29 ACO85 - Kabaka Daudi dok owaco bot lwak - Bible Search\n1 Tekwaro 28 2 Tekwaro 1\n1 Tekwaro 29\n1-Kabaka Daudi dok owaco bot lwak ducu ma gucokke ni, “Latinna Solomon ma Lubaŋa gire aye oyero en, pud tidi, peya tye ki ŋec mo, dok tic bene dit; pien gaŋ kai man pe bibedo pa dano ento pa Rwot Lubaŋa. 2Pienno doŋ atyeko yubo jami ducu pi ot pa Lubaŋana kit munoŋo atwero, jabu pi jami me jabu, ryal pi jami me ryal, mola pi jami me mola, nyonyo pi jami me nyonyo, bao pi jami me bao, kun amedo iye lwak kidi onik mapol mada, ki litino kidi me amwona i kom jabu, ki akuku-gu, ki godi ma raŋigi patpat, godi me wei ma kitgi patpat, ki kidi matarre bene. 3Dok pien cwinya obedo yom i kom ot pa Lubaŋana, omiyo amiyo jami magi me jabu ki me ryal mua i ciŋa pi ot pa Lubaŋana, kun amedo i kom lwak jami ducu ma atyeko yubo pi ot maleŋ, 4gin ene: jabu ma pekke romo talanta adek, en aye jabu me Opir, ki ryal ma giliyo maleŋŋe ma pekke romo talanta alip abiro pi mwono kom ot pa Rwot, 5ki pi tic ducu ma ludiro gibitiyo, jabu pi jami me jabu, ki ryal pi jami me ryal. Aŋa ma bikelo jami ma cwinye opwoyo-ni, ma tin kwerre kene i nyim Rwot?”\n6Ci ludito kaka ma i odi pa kwarigi gucako tyero mot ma igi opwoyo, ki ludito ma loyo kaka bene gumiyo kit meno, ki ludito ma loyo buca mony me jo alip ki buca mony jo miya, ki ludito ma loyo tic pa kabaka. 7Gumiyo jami magi pi tic me ot pa Lubaŋa: jabu ma romo talanta alip abic ki darik alip apar, ki ryal ma romo talanta alip apar, ki mola ma romo talanta alip aboro, ki nyonyo ma romo talanta alip miya acel. 8Ki ŋat ma tye ki godi me wei omiyogi i ot kano lim ma i ot pa Rwot, ma Jekiel ma jo pa Gercon aye gwoko. 9Cwiny lwak obedo yom pien jo magi gumiyo mot ma cwinygi opwoyo, pien gutyero mot bot Rwot ki cwinygi ducu. Kabaka Daudi bene cwinye obedo yom matek.\nDaudi opwoyo Rwot\n10Mumiyo Daudi opwoyo Rwot i nyim lwak mucokke ducu, kun wacci, “Gipwo in Rwot, Lubaŋa pa kwarowa Icrael, nino ma pe tum. 11-Ai Rwot, dit ki tek ki deyo ki loc ki woro ducu meri, pien jami ducu ma tye i polo ki ma tye i lobo ducu meri. Ker bene meri, ai Rwot, in gipilo wii pien iloyo jami ducu. 12Lonyo ki deyo ducu a ki boti, dok in aye iloyogi ducu. Twero ki tek ducu tye i ciŋi, dok ciŋi aye miyo dano dit dok miyo tek ki jo ducu. 13Wan doŋ wapwoyi, in Lubaŋawa, kun wapako nyiŋi me deyo matek.\n14“Ento an aŋa, ki lwakka kono gin aŋo, niumiyo wabedo ki twero kit man me miyo jamiwa kit ma iwa opwoyo-ni? Pien jami ducu a ki boti, dok wadwokki giri. 15Pien wan wawelo i nyimi, ki lubedo, kit ma yam kwarowa tye kwede; ninowa me bedo i lobo Lokke calo tipo, kabedowa pe iye. 16Ai Rwot Lubaŋawa, lwak jami man ducu ma wamiyo pi gerri ot pi nyiŋi maleŋ gua ki i ciŋi, ducu jamini giri. 17An aŋeyo, ai Lubaŋana, in itemo cwiny dano, ipwoyo dano ma cwinye atir; pi cwinya ma tye atir omiya atyero boti mot me jami magi ducu; doŋ atyeko neno lwakki ki waŋa, gin ma gitye kany-nyi, ka gityero jamigi boti kit ma cwinygi omito ki yomcwiny madwoŋ. 18Ai Rwot, Lubaŋa pa kwarowa Abraim ki Icaka ki Icrael, mi cwiny lwakki okem tam ma kit ennu nakanaka, dok imi cwinygi okem boti keken. 19Dok mi bot woda Solomon gum me mako cikki ki cwinye ducu, ki lok ma ibolo, ki lok ma iciko-gu, kun cobogi ducu; kun imiye gum me gero gaŋ kal ma doŋ atyeko yubo jami pire-ni.”\nSolomon oleyo ka tyen Daudi\n(1 Luker 2.10-12)\n20Lacen Daudi owaco bot lwak ducu mucokke ni, “Wupwo Rwot Lubaŋawu.” Lwak mucokke ducu gucako pwoyo Rwot, Lubaŋa pa kwarigi, ci gukulo wigi piny, guworo Rwot, dok gumiyo woro bot kabaka bene. 21Gutumo gitum bot Rwot, dok orwone bene gutyero gitum awaŋa bot Rwot, twoni alip acel, nyogi romi alip acel ki litino romi alip acel, kacel ki gityer amata ma otiko kit gityer acel acel, ki lwak gitum mukene mapol pi jo Icrael ducu. 22Gucamo dok gumato i nyim Rwot i nino meno ki yomcwiny madwoŋ twatwal.\nGuketo Solomon wod pa Daudi me bedo kabaka tyen me aryone, kun giwire ki moo me bedo laker pi Rwot, dok giwiro Jadok bene me bedo ajwaka pa Lubaŋa. 23-Lacen Solomon obedo kabaka i wi komker pa Rwot ma ka wonne Daudi; ci obedo ki gumkom, kun jo Icrael giworo doge. 24Ci ludito ducu ki twoni oteka lweny ducu, kacel ki litino awobe pa kabaka Daudi ducu, gucikke pi woro kabaka Solomon. 25Ci Lubaŋa omiyo Solomon yweka madit i nyim jo Icrael ducu, ci ocako onyo deyo me loc i kome madwoŋ ma yam pe onen i kom kabaka me Icrael mo nia wa con.\n26Daudi wod pa Yece yam oloyo Icrael ducu kit meno. 27-Obedo ka loyo jo Icrael pi mwaka pyeraŋwen kulu; obedo ka loc i Kebron pi mwaka abiro, ka dok i Jerucalem pi mwaka pyeradek wiye adek. 28Daudi oto ma doŋ oti woko likoŋ, i kare maber mupoŋ ki lonyo ki deyo; ci wode Solomon oleyo ka tyene. 29Lok kom kabaka Daudi ducu nia i acakkine nio i agikkine gicoyogi i buk me Tekwaro pa Camuel ma lanen ki i buk me Tekwaro pa lanebi Natan, ki i buk me Tekwaro pa Gad ma lanen, 30kacel ki lok kom locce ducu, ki tekke ducu, ki lok ducu ma otimme i kome, ki i kom Icrael ki i kom ker ducu ma i lobo.


2 Jo Korint 8 ACO85 - Utmegiwa, wamito wuŋe pi cwiny me - Bible Search\n2 Jo Korint 7 2 Jo Korint 9\n2 Jo Korint 8\nCwiny maber me miyo mot\n1-Utmegiwa, wamito wuŋe pi cwiny me kica ma oa ki bot Lubaŋa ma onen bot lwak dano ma guye Kricito ducu ma gitye i Makedonia. 2Gin guciro un ducu ma gitemogi kwede matek, ento gin mua ki i yomcwiny madit ma gin gubedo kwede i dye can madit mada ma yam odiyogi ca, en aye lonyo madit me cwiny ma gubedo kwede me miyo mot. 3Pien gin yam gumiyo gin ma giromo miyone, ki makatone bene, kit ma an kikoma aneno, ma pe gidiyogi iye adiya. 4Gin gulegowa ma gibako doggi ni watim ber, waye gin giribbe kwedwa i konyo jo pa Lubaŋa. 5Yam gutiyo tic mukato genwa woko, pien gukwoŋo mine kengi bot Lubaŋa, ka doŋ pi mit pa Lubaŋa gucako mine kengi botwa bene. 6Ka doŋ wacuko cwiny Tito ni, kit macalo yam doŋ en ocako tic man me kica i kinwu, myero bene doŋ ocob woko. 7Doŋ macalo wun wuloyo dano i yo ducu, i kom niye, i loko lok, i ŋec, i keto cwinywu ki i mar ma wutye kwede i komwa, ber wulo dano bene i tic man me kica.\n8Gin ma aloko-ni pe obedo cik ma an aye amiyo, ento anyuto botwu kit ma jo mukene giketo cwinygi, wek anen mar ma wutye kwede ka obedo mar me ada. 9Pien wuŋeyo cwiny me kica ma Rwotwa Yecu Kricito obedo kwede; kadi bed nene en lalonyo, ento piwu olokke odoko lacan, wek i canneni wun wudok lulonyo. 10Man tamma ma amiyo i lok man: twero bedo ber ka wutyeko gin ma yam wucako i mwaka mukato-ni woko. Yam wun aye wubedo jo mukwoŋo, pe i tic keken, ento i yeyo me tiyo tic bene. 11Kombeddi amito wumedde wuwot anyim ki ticwu ca, wucob woko. Wubed ki miti me tyekone ma rom aroma ki maca ma yam wukwoŋo kwede, kun wukwanyo gin ma mitte ki i kom gin ma tye botwu. 12Lubaŋa gamo mot ma dano tye kwede, tekke en obedo ki miti me miyone, ma pe paro gin ma pe etye kwede. 13Pe awaco ni jo mukene gubed maber, wun aye can odiwu, ento ni dano ducu gubed maromrom. 14Kit macalo kombeddi wutye ki jami mabuppi, wukonygi i cangi, wek ka waŋ mo gin gubedo ki jami mabup, gin bene gubikonywu ki gin murem botwu, ci doŋ miyo wubedo maromrom; 15-macalo yam gicoyo ni,\n“Ŋat ma ocoko mabup, gin mo pe odoŋ bote,\nŋat mucoko manok mo, gin mo pe orem bote.”\nTito ki luwote\n16Wapwoyo Lubaŋa pien oketo i i Tito miti madwoŋ ma rom ki mewa me konyowu. 17En pe ojolo legawa keken, ento cwinye tye iye matek, mumiyo en gire bino botwu pi mitte kene. 18Waore kacel ki ominwa ca ma ŋene twatwal bot jo ducu ma guye Kricito pi kit ma en tito kwede lok me kwena maber. 19Pe meno keken, ento lwak dano ducu ma guye Kricito yam guyere me wot kacel kwedwa i tic man me kica ma watye ka tiyone pi miyo deyo bot Rwot, ki pi mitiwa me miyo kony bot dano. 20Watemo gwokke matek wek ŋat mo pe onoŋ bal mo i kit ma watye ka tic kwede ki mot man mabup ma giketo i ciŋwa-ni. 21-Tamwa tye me timo gin maber, pe i nyim Lubaŋa keken, ento kadi wa i nyim dano bene. 22Doŋ waorogi kacel ki ominwa mukene ma wabedo ka temo kite pi kare malac, ci wanoŋo ni en obedo dano ma keto cwinye i kom tic mapol, ento i kare-ni doŋ tye ka keto cwinye matek twatwal makato ma yam con, pi gen madit ma en tye kwede i komwu. 23Tito lawota dok latic wadiwa piwu, ki utmegiwa mukene-gu, gin luor pa jo ducu ma guye Kricito, gin bene aye jo ma kelo deyo bot Kricito. 24Pi meno, wunyut mar ma wutye kwede woko ka maleŋ bot dano ducu ma guye Kricito, wek gunen ni nyattewa ma wanyatte kwede piwu onoŋo tye atir.


Lulevi 4 ACO85 - Rwot owaco bot Moses ni, “Wac bot jo - Bible Search\nLulevi 3 Lulevi 5\nGitum me bal\n1Rwot owaco bot Moses ni, 2“Wac bot jo Icrael ni, Ka dano mo obalo ma pe otimo akaka, i kom gin ma yam Rwot ociko ni pe gitim, ce otimo acel mo i kingi, 3ka ce ajwaka ma giwiro ki moo aye obalo, kun okelo bal i kom lwak, myero en otyer bot Rwot wod twon ma kome pe ki mwonyo pi bal ma en otimo, obed gitum me bal. 4En bikelo wod twon i doggola kema me rwatte i nyim Rwot, biketo ciŋe i wi twon ci neko woko i nyim Rwot. 5Ajwaka ma giwiro bikwanyo remo twon manok, tero i kema me rwatte; 6ajwaka biluto lwet ciŋe i remo ci kiro remo tyen abiro i nyim Rwot, i nyim boŋo kicika ma umo kabedo maleŋ. 7Ajwaka bireyo remo mukene i kom ten keno aŋwen me keno tyer me odok eceta ma ŋwece kur ma tye i kema me rwatte i nyim Rwot; remo twon mudoŋŋe en bionyo woko i te tedi keno tyer me gitum awaŋa ma tye i doggola kema me rwatte. 8En bikwanyo dwolo ducu ki i kom twon me gitum me bal, dwolo ma oumo jam iye, ki dwolo ducu ma tye i kom jam iye, 9ki olaŋ aryo ducu ki dwolo ma tye i komgi ma tye i pyere, ki okene ki i kom cwiny ma en bikwanyo woko kacel ki olaŋ aryo, 10kit macalo gikwanyo ki i kom twon me gityer lakwecwiny; ci ajwaka biwaŋogi woko i wi keno tyer me gitum awaŋa. 11Ento pyen twon ki riŋone ducu, kacel ki wiye ki tyene ki jam iye ki wee iye, 12en bitero woko ki berre wa i ŋe gony i kabedo ma olony ka ma gionyo iye buru, ci biwaŋo i wi yen ki mac; i kabedo ka ma gionyo iye buru en aye gibiwaŋo iye.\n13“Ka lwak jo Icrael ducu gutimo bal ma pe gutimo akaka, ce lokke pe oŋene i nyim kacokke, kun gitiyo gin mo acel i kom gin ducu ma yam Rwot ociko ni pe gitim, ci gutiŋo alii; 14ka bal ma gutimo-ni doŋ oŋene, ci kacokke myero otyer wod twon me gitum me bal kun gikelo i nyim kema me rwatte. 15Ludoŋo pa lwak gibiketo ciŋgi i wi twon i nyim Rwot, ci gibineko twon i nyim Rwot. 16Ajwaka ma giwiro bitero remo twon manok i kema me rwatte: 17ajwaka biluto lwet ciŋe i remo ci kiro tyen abiro i nyim Rwot i nyim boŋo kicika. 18En bireyo remo mukene i kom ten keno aŋwen me keno tyer ma tye i kema me rwatte i nyim Rwot; remo mudoŋŋe en bionyo woko i te tedi keno tyer me gitum awaŋa ma tye i doggola kema me rwatte. 19En bikwanyo dwolone ducu ki i kome ci wano woko i wi keno tyer. 20En bitiyo ki twon man kit ma onoŋo otiyo ki twon me gitum me bal; ajwaka bitimo gin me lakwany bal ki i komgi ci Rwot biweko balgi. 21Ci ajwaka bitero twon woko Wa i ŋe gony, biwaŋo kit macalo owaŋo ki twon mukwoŋo-ni; en aye gitum me bal pa lwak mucokke.\n22“Ka laloc mo aye obalo ma pe otimo akaka, kun otiyo gin mo acel i kom gin ducu ma yam Rwot Lubaŋane ociko ni pe gitim, ci otiŋo alii, 23ka gimiyo en oŋeyo bal ma en otimo-ni, ci en bikelo dyel pi gityerre, nyok ma kome pe ki mwonyo. 24Biketo ciŋe i wi dyel, ci neko i kabedo ma gineko iye gitum awaŋa i nyim Rwot; co aye gitum me bal. 25Ajwaka bigwelo remo me gitum me bal ki lwet ciŋe, ci reyo i kom ten keno aŋwen me keno tyer me gitum awaŋa; remo mudoŋŋe en bionyo woko i te tedi keno tyer me gitum awaŋa. 26En biwaŋo dwolone ducu i wi keno tyer, macalo dwolo me gityer lakwecwiny; kit meno ajwaka bitimo gin lakwany bal ki i kome pi balle, ci Rwot biweko balle.\n27-“Ka ŋat mo acel ma i kin lwak obalo ma pe otimo akaka, kun otiyo gin mo acel i kom gin ducu ma yam Rwot ociko ni pe gitim, ci otiŋo alii, 28ka gimiyo en oŋeyo bal ma en otimoni, ci en bikelo dyel pi gityerre, bwonne ma kome pe ki mwonyo, pi balle ma en otimo-ni. 29En biketo ciŋe i wi gitum me bal, ci neko gitum me bal i kabedo ma gineko iye gitum awaŋa. 30Ajwaka bigwelo temo ki lwet ciŋe, ci reyo i kom ten keno aŋwen me keno tyer; remo mudoŋŋe en bionyo woko i te tedi keno tyer. 31En bikwanyo dwolone ducu macalo gikwanyo dwolo ki i gityer lakwecwiny, ajwaka biwaŋo i wi keno tyer obed gin ma ŋwece kur me yomo cwiny Rwot; kit meno ajwaka bitimo gin me i akwany bal ki i kome, ci Rwot biweko balle.\n32“Nyo ka en mito kelo latin romo me gityerre pi gitum me bal, en bikelo bwonne ma kome pe ki mwonyo. 33Biketo ciŋe i wi gitum me bal, ci neko i kabedo ma gineko iye gitum awaŋa-ni. 34Ajwaka bigwelo remo me gitum me bal ki lwet ciŋe, bireyo i ten keno aŋwen me keno tyer me gitum awaŋa; remo mudoŋŋe en bionyo woko i te tedi keno tyer. 35En bikwanyo dwolone ducu macalo gikwanyo dwolo latin romo ki i gityer lakwecwiny, ajwaka biwaŋo i wi keno tyer i kom gityer ma giwaŋo ki mac bot Rwot; kit meno ajwaka bitimo gin lakwany bal ki i kome pi bal ma en otimo-ni, ci Rwot biweko balle.


Gin Mutimme i Kwo: Watute me Nyuto Lanen Maber | Thomas McLain\nKWAN I LEB Acholi Afrikaans Albanian Amharic Angolan Sign Language Arabic Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Dutch Efik English (Leb Muno) Estonian Ewe Fijian Finnish Fon French Ga Georgian German Grik Guarani Gujarati Gun Hausa Hiligaynon Hindi Hungarian Ibanag Ibru Icelandic Igbo Iloko Indian Sign Language Indonesian Isoko Italian Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nWatute me Nyuto Lanen Maber\nLok pa Thomas Mclain\nApenyo ni: “Tika ingeyo mwakana?” Ci Izak Marais, omego mo ma ogona cim ki i Patterson, New York i kare ma atye i Colorado ogamo ni “Angeyo mwakani maber.” Wek kong atit gin ango ma okelo lok meno.\nKINYWALA ki i Wichita, Kansas, i lobo U.S.A., i Decemba 10, 1936, dok an latin kayo ki i kin lutino angwen. Lunyodona, William gin ki Jean, onongo giworo Jehovah ki cwinygi ducu. Babana onongo tye company servant, man aye kit ma onongo kilwongo kwede lakub kin luelda i kacokke. Min mamana ma nyinge Emma Wagner aye opwonyo mamana ki Lok ada me Baibul. Emma opwonyo dano mapol ki lok ada kadi wa Gertrude Steele, lamego mo ma otiyo macalo lamiconari i Puerto Rico. * Pi meno, onongo atye ki lanen pa jo mapol ma atwero lubugi.\nPO I KOM LANEN MABECO\nBabana ocung i teng gudo kun poko magajin bot luwot\nI kare ma atye mwaka abic, i otyeno mo me ceng abicel, onongo watye wan ki babana ka poko Watchtower ki Consolation (i kare-ni dong Awake!) bot jo ma gitye ka wot i gudo. I kare meno, lobowa onongo orwako wiye i Lweny me II me Wi Lobo. Daktar mo ma onongo omer woko obino ci ocako yeto Babana pien ni pe cwako tung ka mo keken i lok me wibye, kun bene waco ni Babana obedo lalworo mo ata ki dok ni tye ka weyo donyo i mony. Daktar-ni ocung cok adada ki babana kun neno wange atir ci owacci, “Pingo pe idonga, in lalworo-ni!” Abedo ki twon lworo adada ento amaro kit ma Babana odok kwede iye. En omedde ameda ki poko magajin bot lwak ma onongo gugurre. I ngeye, lamony mo obino, ci daktar-ni odange ni, “Tim gin mo i kom lalworo-ni!” Lamony-nyi oneno ni laco-ni omer woko, ci owacce ni, “Cit gang kong iywe!” Ci gin aryo-ni ducu gua woko. Atye ki pwoc madit pi tekcwiny ma Jehovah omiyo ki babana. En onongo tye ki odi aryo me lyelo wic i Wichita, dok daktar-ni onongo bene bino ka lyelo wiye bote!\nAn kacel ki lunyodona, watye ka cito i gure madit i Wichita i mwaka 1940 ki wiye\nI kare ma atye mwaka aboro, lunyodona gucato otgi ki odi me lyelo ye wic woko, guwilo ot matidi ma kiwoto kwede awota, ci gudak i Colorado ka tic ka ma can lutit kwena tye iye. Wacako bedo cok ki Grand Junction, ka ma lunyodona gubedo ka tic macalo lupainia kun bene gitiyo i fam. Pi kony pa Jehovah ki arimagi pi tic, kicako kacokke i kabedo meno. I Juni 20, 1948, Babana obatija an, kacel ki jo mukene ma guye Lok ada me Baibul kadi wa Billie Nichols kacel ki dakone i pii mo ma mol ki i kin godi. Lacen, Billie Nichols gin ki dakone kacel ki wodgi ki dakone bene gucako tic macalo luneno ma giwoto awoto.\nWabedo ki wat macok kun wanywako lok i kom jami me cwiny kacel ki jo ma onongo gumine i tic me Ker-ri, tutwalle jo me ot pa Steele—Don gin ki Earlene, Dave gin ki Julia, ki dong Si gin ki Martha—dok gugudo kwona adada. Guweko aniang kit ma keto pi Ker-ri bedo mukwongo twero weko kwo pa ngat moni bedo ki tyen lok kun bene bedo ki yomcwiny.\nMa mwakana oromo 19, laremwa mo ma nyinge Bud Hasty, okwaya me tic kacel kwede macalo painia i kupiny me lobo Amerika. Laneno me adwol openyowa me dak i Ruston , Louisiana, ka ma Lucaden mapol onongo ticgi okwe woko iye. Kiwacciwa ni myero wabed ki cokke ducu kadi bed dano pol nyo ginok. Wanongo kabedo mupore pi cokke ci wayubo maber. Wabedo ki cokke ducu, ento i kare mogo nongo watye wan aryo-ni keken. Onongo waleyo miyo pwony aleya, kun ngat acel miyo lagam pi lapeny ducu. Ka pwony-nye tye ki lapor, wan aryo-ni ducu wabedo i wii abam kun nongo ngat mo mukene pe piny! I nge kare mo, lamego mo mutegi ocako bino i cokke. Ci lacen, lutino kwan mogo me Baibul, kacel ki jo ma ticgi onongo okwe woko gucako bino i cokke, dok pe otero kare malac, kacokke onongo dong opong woko.\nI nino mo acel, an kacel ki Bud wanongo latela dini me Gang lega mo, dok obedo ka lok i kom ginacoya mogo ma onongo pe angeyogi maber. Man oweko abedo ki ur dok acako tam matut i kom gin ma aye iye. Pi cabit acel kulu, abedo ka kwan i dyerwor lung wek anong lagam pi lapeny ma openyo. Man okonya adada me loko ada wek odok yo me kwona, dok abedo ki miti matek me rwatte ki latit kwena lawota.\nI nge kare manok, laneno me adwol openya me dak i El Dorado, Arkansas, me konyo kacokke meno. I kare ma atye kunu, abedo ka dok cen i Colorado kare ki kare. I nino mo acel, an kacel ki lupainia mogo onongo watye ka ngwec ki mutokana me cito kunu, ci wanongo awano me gudu i Texas dok man oweko mutokana orwange kwicikwici ma dong pe twero ngwec. Walwongo omego mo ci obino oterowa gange ki bene i cokkegi. Ki i cokke meno, kimiyo lok angeya ni wanongo peko mo manok, ci omege guminiwa kony. Omego-ni bene ocato mutokana i wel ma romo $200.\nMan okonyowa me nongo giwot ma romo cwalowa i Wichita, ka ma laremwa mo ma nyinge E. F. “Doc” McCartney, onongo tye ka tic iye macalo painia. Lutino rudine, Frank kacel ki Francis, onongo gubedo lurema dok bene pud gitye lurema macok adada wa i kare-ni. Onongo gitye ki mutoka mo macon ci gucato bota i wel ma romo $200, en i wel ma kiwilo kwede ki mega muballe-ni. Man aye tyen mukwongo ma aneno ka maleng ni Jehovah omiya gin ma onongo mitte pien aketo pi Ker-re mukwongo i kwona. I kare meno bene jo me ot pa McCartneys gunyuta lamego mo ma mwonya adada ma nyinge Bethel Crane. Minne, Ruth, onongo obedo Lacaden mo ma kome mit adada i Wellington, Kansas, dok bene omedde ki tic macalo painia nio wa i kare ma tye ki mwaka 90 ki wiye. Ma pud pe otero mwaka acel, an kacel ki Bethel wanyomme i 1958, ci wacako tic kacel macalo painia i El Dorado.\nLWONGO PI TIC MA KELO YOMCWINY ADADA\nI nge neno lanen mabeco pa jo ma wadongo kacel kwedgi, wamoko tamwa me bedo atera me ye tic mo keken ma dul pa Jehovah biminiwa ni watim. Kicwalowa me tic macalo painia keken i Walnut Ridge, Arkansas. Lacen i 1962, wabedo ki yomcwiny madit adada i kare kilwongowa me cito i cukul me 37 me Gilead. Ki yomcwiny madit, Don Steele bene obedo i kilaci meno. I nge tyeko kwan meno, kicwalo an kacel ki Bethel i Nairobi, Kenya. Wawinyo arem malit adada i kare ma watye ka weko New York, ento arem cwiny meno olokke odoko yomcwiny i kare ma warwatte ki omege i bardege me Nairobi!\nWan kacel ki Mary ka Chris Kanaiya i kare ma watye i ticwa me pwony i Nairobi\nMarwa pi Kenya kacel ki ticwa me tito kwena odongo oyotoyot adada. Lutino kwanwa ma gukwongo dongo aye Chris ki Mary Kanaiya. Pud gitye ka tic ki gen i tic pi kare malac i Kenya. I nge mwaka acel, kicwalowa me cito Kampala, i Uganda, macalo lumiconari me acel i lobo meno. Meno obedo kare me yomcwiny adada pien jo mapol onongo gitye ki miti me pwonyo lok ada me Baibul, dok bene gudoko Lucaden luwotwa. Kadi bed kumeno, i nge mwaki adek ki nucu i Afrika, dakona ogamo ic ci dong onongo mitte ni wamok tamwa ka ce wabigwoko lupacowa i Afrika nyo i lobo Amerika? Lacen wanongo ni myero wadok cen i i Lobo Amerika. I nino ma waweko Africa, cwercwinywa obedo dit loyo ma wabedo kwede i nino ma waweko New York. Onongo dong wamaro dano me Africa adada, dok bene wabedo ki miti me dok cen i nino mo.\nWacako bedo i lung mo i tung kupoto ceng me Colorado, ka ma lunyodona bene gubedo iye. Dwe 17 i nge nywalo latin kayowa, anyaka ma nyinge Kimberly, dok wanywalo Stephany. Wamako ticwa manyen macalo lunyodo calo tic ma pire tek adada, dok waketo tek me pito ada i cwiny anyirawa aryo-ni. Onongo wamito nyutigi lanen kit ma jo mukene gunyuto botwa-ni. Onongo tek adada me tamone ni kadi bed ni lanen maber twero tic adada i pwonyo lutino, man pe dong nyuto ni gibitic pi Jehovah ka gudongo. Omera ki lamero ma gulubo ngeya gua woko ki i ada. Watye ki gen ni gibilubo lanen maber ma wanyutigi.\nWabedo ki yomcwiny adada me gwoko anyirawa dok kare ducu watemme me timo jami kacel. Kit ma onongo wabedo cok ki Aspen i Colorado, boma mo ma danone gimaro tuku me ngwec i pee adada, wan ducu wapwonyo tuku meno wek kicel kicel watuku kacel macalo jo me ot. Man omiyowa kare me nywako lok ki anyirawa ka nongo watye ka tuku kacel. I kare mukene wacito ka limo piny kacel dok wabedo ki yomcwiny me boko lok ka watye ka oyo mac. Kadi bed onongo pud gitino, onongo gipenyo lapeny calo “Gin ango ma abitimo ka adongo?” ki “Kit dano ango ma amito ni anyom?” Watute me dongo miti pi jami me cwiny ki kit matir i cwiny anyirawa. Waweko guketo yub me donyo i tic pi Jehovah pi kare malac ki dok waweko gungeyo pingo ber me nyomme ki ngat ma tye ki yub acel-li. Watemme me konyogi wek guniang ni pe ber me nyomme ka nongo pud gitino tutwal. Onongo wawaccigi ni “Bed keni ma pe inyomme nio ka io mwaka 23.”\nKit ma lunyodowa gutimo piwa, wan bene watute matek me cito i cokke ducu ki dok me nywako i ticwa me pwony kare ki kare macalo jo me ot. Waketo yub wek jo ma gitiyo pi Jehovah pi kare malac gubed i gangwa. Ki bene onongo waboko lok ki yomcwiny madit pi kare ma wabedo ka tic macalo lumiconari. Wabedo ki gen ni nino mo wan angwen-ni ducu waromo cito i Afrika kacel. Anyirawa onongo gimito timo meno adada.\nKare ki kare onongo wabedo ki yub me kwano Baibul macalo jo me ot, i kare meno onongo watuku jami ma twero timme i gang kwan. Onongo waweko anyirawa gibedo calo Lacaden ma tye ka gamo lapeny. Onongo ginongo pwony i yo man mit adada, dok oweko gubedo ki tekcwiny. Ka giwoto ki dongo, i kare mogo onongo gingur pi kwano Baibul macalo jo me ot. I nino mo, ki cwer cwiny, awaccigi ni gucit i ot butogi ki dok ni pe dong wabibedo ki kwan meno. Gubedo ki ur ci gucako kok dok guwaco ni gimito kwan. Man oweko wacako niang ni kare ada watye ka dongo mar ki pwoc pi jami me cwiny i cwinygi kadi bed ni pud gitino. Gudongo mar matut pi kwano Baibul, dok bene waweko gubedo agonya me tito kit ma giwinyo kwede. Onongo tek adada botwa ka wawinyogi i kare mogo giwaco ni pe giye i kom pwony mogo. Ento man okonyowa me niang gin ma tye i cwinygi. I nge leyo tam kacel kwedgi, onongo giyeng ki gin ma guniang ma lubbe ki tam pa Jehovah i kom gin meno.\nWALOKO KIT ME KWOWA\nTicwa me gwoko anyirawa otum oyotoyot adada loyo kit ma onongo watamo kwede. Ki kony kacel ki tira ma dul pa Jehovah miyo, watimo gin ducu ma watwero me gwoko lutino wek gumar Jehovah. Wabedo ki yomcwiny adada i kare ma anyirawa gucako tic macalo lupainia i nge tyeko kwangi, dok gupwonyo diro me tic cing ma romigi nongo yo me kwo. Gudak i Cleveland, Tennessee, kacel ki lumege aryo mukene me tic ka ma can lutit kwena tye iye. Waparogi adada, ento cwinywa onongo yom ni gitye ka tic ki kwogi i tic pi Jehovah pi kare malac. An kacel ki Bethel bene dok wacako tic macalo lupainia, dok man oyabo yo piwa me nongo mot mukene mapol. Watiyo macalo lakony kor laneno me adwol ki bene i gurre madit.\nMa pud peya gudak i Tennessee, anyirawa gucito i London, England, ci gulimo jang gang kal. Ki kunu, Stephany, ma en onongo tye mwaka 19, orwatte ki Paul Norton, omego mo matidi ma tiyo i Betel. I limgi mukene, Kimberly bene orwatte ki Brian Llewellyn, omego ma onongo tiyo kacel ki Paul Norton. Paul gin ki Stephany gunyomme—ento ma onongo Stephany dong tye mwaka 23. Brian gin ki Kimberly bene gunyomme i nge mwaka acel—ma onongo Kimberly tye mwaka 25. Gin ducu gubedo kengi ma pe gunyomme nio ka guo mwaka 23. Wan ducu wacwako ki cwinywa ducu kit jo ma guyero me bedo luotgi.\nPaul gin ki Stephany kacel ki Kimberly gin ki Brian i jang gang kal me Malawi i 2002\nLutino anyirawa guwacciwa ni lanenwa ki pa lunyodogi madit aye okonyogi me lubo tira pa Yecu ma waco ni myero ‘wakwong keto cwinywa i kom kerre,’ kadi bed ni gitye ka kemme ki can lim. (Mat. 6:33) I April 1998, kilwongo Paul kacel ki Stephany me cito i cukul me 105 me Gilead, ci i ngeye kicwalogi i Malawi, Africa. I kare meno bene kilwongo Brian kacel ki Kimberly i Betel me London ci lacen kikobogi i Betel me Malawi. Cwinywa obedo yom adada, pien pe tye gin mo maber loyo pi jo matino me tic ki kwogi pi Jehovah.\nLWONGO PI TIC MUKENE MA KELO YOMCWINY ADADA\nI Januari 2001, kigona cim kit ma atito kwede i acakki me loka. Omego Marais, laneno ma loyo lok kom gonyo leb, otito ni omege gitye ka keto yub me pwonyo lugony leb ki diro i kit me gonyo leb, dok kadi bed ni onongo dong atye ki mwaka 64, kipenyowa ka waromo cito pi pwonye wek abed i kin lupwonye pa lugony leb. An kacel ki Bethel waketo lok meno i lega dok wanyamo kacel ki megiwa ma onongo dong guti woko-ni pi nongo tam. Gin aryo ducu onongo gimito ni waciti, kadi bed ni onongo gibidong labongo konywa. Agoyo cim ci awaco ni cwinywa bibedo yom adada me ye mot meno maber tutwal-li.\nI kare meno bene, kinongo ni mamana tye ki two kanca. Awacce ni wabibedo gang wek wakony lamera Linda me gwokke. Mamana ogamo ni: “Pe wubitimo gin ma kit meno wacel. Abiwinyo marac loyo ka pe wucito.” Linda bene onongo winyo kit meno. Wabedo ki pwoc madit adada pi cwiny me jalle ken ma gunyutu kacel ki kony pa lurem mogo ma gicok kwedgi! I nge nino acel ma waweko gang me cito i Watchtower Educational Center i Patterson, Linda ogoyo cim me wacciwa ni Mama oto woko. Waketo cwinywa i ticwa manyen-ni kit ma en onongo bene bicuko cwinywa me timone ka onongo pud kwo.\nKi yomcwiny madit, ka ma kikwongo cwalowa iye obedo i jang gang kal me Malawi, ka ma anyirawa aryo-ni kacel ki coggi onongo gitye ka tic iye. Pud dong waribbe i yo me aura ya! I ngeye, wacito ka pwonyo omege ma i Zimbabwe ki dok lacen i Zambia. I nge pwony pi mwaka adek ki nucu, kicwalowa me dok cen i Malawi me coyo pi gin mutimme i kwo pa Lucaden ma kibedo ka unogi pi cung ma pe gicwako tung ka mo i lok me wibye. *\nWan kacel ki likwayiwa i ticwa me pwony\nPud aye ki cwercwiny madit, i 2005, wadok cen gang i Basalt, Colorado, ci an kacel ki Bethel wamedde ki tic macalo lupainia. I 2006, Brian kacel ki Kimberly gudak i ot ma i ngetwa ka gwoko lutino anyiragi aryo, Mackenzie kacel ki Elizabeth. Paul gin ki Stephany pud gitye i Malawi, dok Paul tye ka tic macalo lamemba me komitti me jang gang kal. Man ma dong acok o mwaka 80-ni, pud dong tye me yomcwiny ya me neno jo matino ma atiyo kwedgi i kare mukato gitye ka medde ki timo tic ma abedo ka timone. Yomcwiny ma watye kwede tutwalle obedo pi lanen mabeco ma ginyutiwa ki dok kit ma watute me nyutune bot lutinowa ki likwayiwa wek gunong adwogi maber ki iye.\n^ para. 5 Nen Watchtower me Mai 1, 1956, pot. 269 me o i 272, ki me Marci 15, 1971, pot 186 me o i 190, pi ngec mapol i kom tic pa jo me ot pa Steele macalo lumiconari.\n^ para. 30 Me labolle, nen gin mutimme i kwo pa Trophim Nsomba i The Watchtower, pot 14-18 me April 15, 2015


Nia 17 ACO85 - Lwak Jo Icrael ducu gua woko ki i tim - Bible Search\nNia 16 Nia 18\nPii mua i pata got\n1Lwak Jo Icrael ducu gua woko ki i tim Cin kun giwoto gikobo macalo Rwot ociko, ci gugony Repidim; ento pii amata pa dano obedo pe. 2Mumiyo dano gukeco i kom Moses, guwacci, “Miniwa pii me amata.” Moses ogamo doggi ni, “Piŋo wukeco i koma? Piŋo wuomo i Rwot?” 3Ento orwo pii oneko dano, ci dano gubedo ka ŋur i kom Moses kun giwacci, “Piŋo yam ikwanyowa woko ki i Ejipt ka nekowa ki Litinowa ki limwa ki orwo pii?” 4Omiyo Moses okok bot Rwot ni, “Abitimo jo man niŋniŋ? Gin doŋ gutyeko yubbe me cela woko ki got.” 5Rwot owaco bot Moses ni, “Kat wa i nyim lwak, kwany ludoŋo mogo pa jo Icrael, icit kwedgi; dok ikwany odoo ma yam igoyo ki Nail, mak i ciŋi, iwot kwede. 6Nen, abicuŋ i nyimi, i kom pata got ma i Koreb; ci ibigoyo pata got, ci pii bia ki iye, wek lwak gumati.” Moses otimo kit meno i nyim ludoŋo pa Icrael. 7Olwoŋo nyiŋ kabedo meno ni, Maca* ki Meriba*, pien jo Icrael gukeco i kome, dok pien guomo i Rwot kun giwaco ni, “Rwot mono tye i kinwa nyo pe?”\nLweny ki jo Amalek\n8Jo Amalek gubino gulwenyo ki jo Icrael i Repidim. 9Moses owaco bot Yocwa ni, “Yer co ma i kinwa, ci icit icilweny ki jo Amalek; diki abicuŋ i wi got ki odoo pa Lubaŋa i ciŋa.” 10Ci Yocwa otimo kit ma Moses otitte, olwenyo i kom jo Amalek; ci Moses ki Aron ki Kur gucito malo i wi got. 11Ka Moses obedo ka tiŋo ciŋe malo, ci Icrael giloyo; ento ka obedo ka dwoko ciŋe piny, jo Amalek giloyo. 12Ento ka ciŋ Moses ojony woko, ci gikwanyo got gikette piny, ka en obedo i wiye, ci Aron ki Kur gitiŋo ciŋe malo, ŋat acel tuŋ cel kit ŋat acel tuŋ mukene; kit meno ciŋe obedo mutiŋŋe malo nio ka cen opoto. 13Ci Yocwa ojwero Amalek ki jone ki pala lucwan.\n14-Rwot owaco bot Moses ni, “Co lok man i buk obed me lapo wic, ci ikwan i it Yocwa matek, ni, An abijwayo Amalek woko ki i tam pa dano ducu ma gitye piny i te polo.” 15Ka Moses ocano keno tyer, olwoŋo ni, Rwot aye benderana, 16kun waco ni, “Ciŋwa omako bendera pa Rwot! Rwot bilweny ki Amalek kare ducu.”


1 Petero 5 ACO85 - Abako doga bot ludoŋo ma gitye i - Bible Search\n1 Petero 4 2 Petero 1\nWukwa romi pa Lubaŋa\n1Abako doga bot ludoŋo ma gitye i kinwu, an ma ladit wadiwu ma abedo caden i can pa Kricito, dok bene abiribbe kwedwu i deyone ma binen. 2-Wukwa romi pa Lubaŋa ma tye botwu, kun wunenogi maber, pe pi dic, ento pi mitiwu kenwu, i kit ma Lubaŋa mito, pe pi lim, ento pi mit me cwinywu. 3Pe wulo dano ma giketo i ciŋwu ki tek, ento wubed lanen maber bot romi; 4miyo ka Lakwat madit binen, wun wubinoŋo mot, lalukana me deyo ma pe balle. 5-Kit meno, wun awobe bene, wuwiny loc pa ludoŋo. Wun ducu wurukke ki mwolo, ŋat acel acel i nyim lawote, pien “Lubaŋa pyem ki jo ma wakke, ento miyo kica bot jo mamwol.”\n6-Wumwolle kenwu i te twero pa Lubaŋa, wek ka kare oromo en otiŋwu malo. 7Wuket parwu ducu i kome, pien en tamo piwu. 8Wugwokke, wuki piny, pien lakworwu Catan tye ka wirre macalo labwor ma kok, kun yenyo dano me amwoda. 9Wucuŋ matek i nyime pi niye kun waŋeyo ni, utmegiwu ma gitye i lobo ducu gitye ka ciro kit can macalo meno. 10Ka doŋ wuneno can pi kare manok, Lubaŋa lami kica ducu, ma olwoŋowu i Kricito Yecu me nywako deyone ma ri nakanaka, en kikome aye ma bidwokowu kakare, bimiyowu tek, dok bimiyo wucuŋ matek likiŋ. 11Loc obed bote nakanaka. Amen.\n12-Acoyo botwu waraga man manok kun amiyo i ciŋ Silvano, ma aŋeyo ni ominwa ma genne, pi cuko cwinywu kunu aloko macalo caden ni, man en kica pa Lubaŋa ada; wucuŋ iye matek. 13-Jo ducu muye Kricito ma gitye i Babilon ma Lubaŋa oyerogi kacel kwedwu gumotowu, ki woda Marako bene omotowu. 14Wumotte kekenwu ki mot me mar.\nKuc obed botwu wun ducu ma wutye i Kricito.


1 Tekwaro 5 ACO85 - Man lok kom likwayo pa Reuben ma - Bible Search\n1 Tekwaro 4 1 Tekwaro 6\n1 Tekwaro 5\nLikwayo pa Reuben\n1-Man lok kom likwayo pa Reuben ma latin kayo pa Icrael. En aye latin kayo, ento otimo kir pi bedo ki ci-wonne. Pi meno ditte me anywalli gimiyo bot litino awobe pa Yucepu wod pa Icrael, pe doŋ gicoyo nyiŋe i buk me tekwaro ma lubo kit ma ginywale kwede. 2-Dok kadi bed Juda yam obedo oteka i kin omegine, dok laker bene onoŋŋe ki i kin likwaye, ento dit me anywalli onoŋo tye bot Yucepu. 3Litino awobe pa Reuben ma latin kayo pa Icrael gin aye Kanok, Pallu, Kejeron ki Karmi.\n4Litino awobe pa Joel gin ene: wode obedo Cemaya, ma wode Gog, ma wode Cimei, 5ma wode Mika, ma wode Reaya, ma wode Baal, 6-ma wode Beera ma yam Tiglat-pilecer kabaka me Aciria otero woko i opii; en yam obedo ladit pa jo Reuben.\n7Lukakagi yam gicoyo tekwarogi kun lubo yalwakgi ki doggolagi, gin ene: laditgi Jeyel, ki Jekaria, 8ki Bela wod pa Ajaj ma wod pa Joel; en yam bedo i Aroer, ma lobone oo wa i Nebo ki Baal-meon. 9En yam obedo bene yo tuŋ wokceŋ ma lobone o wa i dog tim ma i ŋet kutu Euprate tuŋ kany, pien onoŋo doŋ limgi onya madwoŋ i lobo Gilead. 10I kare pa Caulo gubedo ka lweny ki jo Agri ci gunekogi, ka gucako bedo i kemagi i lobo ducu ma i ŋet lobo Gilead yo tuŋ wokceŋ.\nLikwayo pa Gad\n11Likwayo pa Gad gubedo i lobo Bacan nio kwede wa i Caleka, kun gukemme ki jo Reuben. 12Joel obedo laditgi, me aryone Capamo Janai ki Capat bene gubedo i Bacan. 13Lukakagi gupokke i doggola mapatpat ma kwarogi obedo Mikael, Meculam, Ceba, Jorai, Jakan, Jia ki Eber, gin abiro. 14Magi aye gubedo likwayo pa Abikail wod pa Kuri, ma wod pa Jaroa, wod pa Gilead, wod pa Mikael, wod pa Jecicai, wod pa Jado, wod pa Buj. 15Aki wod pa Abdiel ma wod pa Guni, en aye obedo ladit ma loyo dog odi pa kwarogi. 16Gin gubedo i Gilead, i Bacan ki i gaŋi ma i lobo meno, ki i kakwat ducu ma i lobo Caron, nio wa i waŋ lobo kikome. 17Jo magi ducu gicoyo nyiŋgi i buk me tekwaro i kare pa Yocam kabaka me Juda, ki i kare pa Jeroboam kabaka me Icrael.\nLok kom kaka aryo ki nucu\n18Jo pa Reuben, jo pa Gad, ki nucu kaka pa Manace yam gitye ki twoni oteka lweny ma gitye ki kwotgi ki pala lucwangi, ma gutelo atumgi bene, ma gin oyita lweny, dano alip pyeraŋwen wiye aŋwen, ki miya abiro ki pyerabicel ma guyubbe pi lweny. 19Gulwenyo ki Jekur, Napic ki Nodab, ma gin jo Agri. 20Lubaŋa okonyogi ka lweny kwedgi, pien gukok bote i kare ma gilwenyo, ci en oye legagi pien onoŋo gigene, ci omiyo jo Agri ki lwakgi ducu i ciŋgi. 21Guyako limgi makwo ma romo kinaga alip pyerabic kulu, romi alip miya aryo ki pyerabic, ki kana alip aryo, kacel ki dano alip miya acel ma guyakogi makwo. 22Guneko jo mapol, pien mony meno obedo mony pa Lubaŋa. Ci gubedo i lobo pa jo-nu nio wa i kare ma giterogi i opii.\n23Jo me nucu kaka pa Manace gubedo i lobo meno. Gubedo mapol mada cakke ki i lobo Bacan nio kwede wa i Baal-kermon, Cenir ki got Kermon 24Magi aye ludito wi kaka ma i odi pa kwarogi: Eper, Ici, Eliel, Ajriel, Jeremia, Kodavia ki Jadiel, twoni oteka lweny ma nyiggi oywek, ma gin aye ludito i odi pa kwarogi. 25Ento guŋayo waŋ Lubaŋa pa kwarogi, gubedo ka woro lubaŋa pa jo me lobo meno ki tim kwele kwele-gu, gin jo ma onoŋo Lubaŋa otyekogi woko ki i nyimgi. 26-Pi meno Lubaŋa opiyo Pul kabaka me Aciria, ma en aye Tiglat-Pilecer kabaka me Aciria, ci oterogi i opii, gin jo Reuben, jo Gad ki nucu kaka pa jo Manace. Oterogi wa i Kalak, Kabor, Kara ki i kulu Gojan, pud gitye kunnu nio wa onyoo.